text:
Útgávuheimar
Útgávur
Mállærubók at brúka saman við bókaheildini Nem í sætta.
Í mállærubókini eru mállæru-, rættskrivingar- orðabóka- og málføriuppgávur. Afturat hesum eru venjingaruppgávur og avbjóðandi…
Nem í sætta - Lærarabók
Læraravegleiðingin til Nem í sætta er býtt í tveir partar, Vegleiðing um føroyskt og Vegleiðing til partarnar.
Í Vegleiðing…
Nem í sætta - Næmingabók
Bókin er í seks pørtum, og hvør partur leggur dent á okkurt ávíst:
- At spegla sær leggur dent á tekstir, sum snúgva seg um at síggja seg sjálva/n úr ymiskum…
Føroysk mállæra 3
Henda bókin er triðja bind í røðini Føroysk mállæra 1-3, har fyrsta bind er um kyn, orðmyndan og bending, og annað bind um syntaks. Bókin er sett fram soleiðis, at tað ikki er…
Myndaorðabók
MYNDAORÐABÓKIN er ætlað børnum, ungum og vaksnum við ymiskum fortreytum. Teir ymisku partarnir í forritinum styrkja um førleikarnar innan mál og KT.
Í myndaorðabókini ber til at arbeiða…
Lexin - Myndatema
Lexin myndatema er fleirmálsligt netforrit við samvirknum ljóð- og myndaorðabókatilfari, sum er ætlað at stuðla undir innlæringina í føroyskum hjá fólki við øðrum móðurmáli.
Lexin er…
Isabella dámar so væl at tosa hart, at øll kalla hana Desibella. Í bókini lærir Isabella at brúka rætta ræddarstyrki til rætt høvi. Talan er um 5 ræddastyrkir, stutta rødd, teskirødd, prátirødd,…
Í bókini lærir Levi at hava tamarhald á sínum tonkum og orðum og ikki at bróta av og órógva.
Muðurin er eitt gosfjall fæst á ein innlivandi hátt við óvanan at bróta av, og børnini…
Finka - Ljóð- og mállæra
Ljóð- og mállærubók til útgávuna "Finka - føroyskt til annan flokk".
Ljóð- og mállæran arbeiðir eisini saman við lesibókini, men hevur ikki tilvísingar til lesibókina. Í…
Finka - Arbeiðsbók 2
Arbeiðsbók til útgávuna "Finka - føroyskt til annan flokk".
Arbeiðisbøkurnar arbeiða tætt saman við lesibókini, tilvísingar til lesibókina eru á hvørjari síðu. Í arbeiðsbókunum eru…
Finka - Arbeiðsbók 1
Arbeiðsbók til útgávuna "Finka - føroyskt til annan flokk".
Arbeiðisbøkurnar arbeiða tætt saman við lesibókini, tilvísingar til lesibókina eru á hvørjari síðu. Í…
Finka - Læraravegleiðing
Læraravegleiðing til útgávuna "Finka - føroyskt til annan flokk".
Finka - Næmingabók
Finka er móðurmálstilfar til annan flokk. Høvuðseyðkenni við Finku er,…
Norð
Norð er ein samvirkin bók.
Frásøgan handlar um veðurlagsavbjóðingar í framtíðini og ta felags norðurlendsku søguna, sum er bundin saman við mentan og máli.
14 ára gamla Norð fer at…
Nem mál í fimta
Mállærubók at brúka saman við bókaheildini Nem í fimta.
Í mállærubókini eru mállæru-, rættskrivingar- orðabóka- og lesifatanaruppgávur.
Partarnir í mállærubókini hava somu heiti…
Mina er glað og hevur tað gott á trøðni, har hon býr saman við Æsu og lombum hennara.
Men tað er bara eitt, sum hon hugsar um. Æsa, eri eg eitt lamb? spyr hon.
Triðja torleikastig…
Pól og Ninus sova hjá abba og ommu. Abbi, koyr meg heim til mammu. Ninus vil heim í sína song.
Fyrsta torleikastig - gulur krabbi.
Søgan um Katrina í Toftum byggir á søgn úr Hósvík frá seinast í 18. øld.
Katrin skal giftast við bóndasoni, men ein dagin hittir hon ein ungan huldumann ...
Visti tú, at kettur sova tvær ferðir so nógv sum tú?
At kettur hava fimm tær á framlabbunum, men bara fýra á afturlabbunum, og at hvítar kettur við bláum eygum eru næstan altíð deyvar?…
Í bókini, Veður, fært tú nógv at vita um veðrið, til dømis hvussu tung skýggj kunnu verða, hvussu hiti verður máldur, hví toran brakar og buldrar, hví tað er kaldari uppi í fjøllunum enn við…
Visti tú, at chihuahua er minsta hundaslagið, sum er til?
At tevið hjá hundum er fleiri hundrað ferðir betri enn títt, og at tað eru hundar, sum ikki duga at goyggja? Tað er stuttligt at…
Gjøgnum alla søguna hjá menniskjum hava verið fólk, sum hava leitað sær til tað ókenda.
Hesir ævintýrarar eru ofta komnir í ógvusliga mótgongd og ófatiligar vandar, men tey hava sett lív…
Her er alt, sum tú hevur brúk fyri til at skriva tína allarbestu søgu!
Set pallin, skapa minniligar persónar, brúka framúrskarandi orð og enda søguna við einum væl skrivaðum…
Vandamikil djór ymsar staðir á jørðini kunnu vera alt frá tropiskum hávi til pinkulítið skordýr við drepandi biti.
Í hesari bókini lesur tú um ótrúlig eiturevni, vápn og sansir, ið fáa…
Hvussu stórir vóru dinasaurarnir, og vhat ótu teir?
Hvørjir dinosaurar vóru ræðandi, og hvørjir vóru fittir?
Í hesi bókini fært tú svarini og nógv annað at vita um hesi…
Tað regnar. Símun og Nói vilja bjarga maðkum.
Teir finna eisini eina humlu. Hon flýtur í einum runuhyli.
Púra still.
Annað torleikastig - appilsingulur krabbi
Símun og Nói finna eina kanin undir sólberjarunninum.
Hon rørir seg ikki.
Nói torir ikki at fara yvir til kaninina.
Eg skal fara at hyggja, sigur Símun.
Annað…
Pápi Pál gandar
Pál er glaður. Pápi hansara skal ganda fyri flokkinum.
Tað hevur hann ikki roynt fyrr. Men hann hevur vant. So tað kann ikki miseydnast.
Annað torleikastig - appilsingulur…
Læraravegleiðingin til Nem í fimta er býtt í tveir partar, Vegleiðing um føroyskt og Vegleiðing til partarnar.
Í Vegleiðing um føroyskt er yvirlit yvir bókaheildina, frágreiðing…
Bókin er í seks pørtum, og hvør partur leggur dent á okkurt ávíst:
- Kalt niður eftir bakinum leggur dent á søgur og listarverk, sum fáa tað at renna…
Mállærubók at brúka saman við bókaheildini Nem í sætta.
Í mállærubókini eru mállæru-, rættskrivingar- orðabóka- og málføriuppgávur. Afturat hesum eru venjingaruppgávur og avbjóðandi uppgávur, sum liggja í ibókini og á snar. Til málføriuppgávurnar eru ljóðfílur, sum…
Nem í sætta - LærarabókLærarabók
Læraravegleiðingin til Nem í sætta er býtt í tveir partar, Vegleiðing um føroyskt og Vegleiðing til partarnar.
Í Vegleiðing um føroyskt er yvirlit yvir bókaheildina, frágreiðing um lærugreinahugsan…
Nem í sætta - NæmingabókNæmingabók
Bókin er í seks pørtum, og hvør partur leggur dent á okkurt ávíst:
- At spegla sær leggur dent á tekstir, sum snúgva seg um at síggja seg sjálva/n úr ymiskum og nýggjum sjónarhornum.
- Í…
Føroysk mállæra 3Ljóðlæra
Henda bókin er triðja bind í røðini Føroysk mállæra 1-3, har fyrsta bind er um kyn, orðmyndan og bending, og annað bind um syntaks. Bókin er sett fram soleiðis, at tað ikki er neyðugt hjá lesaranum at hava stórvegis teoretiskan kunnleika um málvísindi. Hon…
MyndaorðabókForrit
MYNDAORÐABÓKIN er ætlað børnum, ungum og vaksnum við ymiskum fortreytum. Teir ymisku partarnir í forritinum styrkja um førleikarnar innan mál og KT.
Í myndaorðabókini ber til at arbeiða við 60 ymiskum síðum við teksti, mynd og ljóði. Á hvørjari síðu eru 12 ymisk…
Lexin - MyndatemaSamvirkin netútgáva
Lexin myndatema er fleirmálsligt netforrit við samvirknum ljóð- og myndaorðabókatilfari, sum er ætlað at stuðla undir innlæringina í føroyskum hjá fólki við øðrum móðurmáli.
Lexin er eisini hent hjá føroyingum, sum vilja læra seg okkurt av útlendsku málunum í…
Isabella dámar so væl at tosa hart, at øll kalla hana Desibella. Í bókini lærir Isabella at brúka rætta ræddarstyrki til rætt høvi. Talan er um 5 ræddastyrkir, stutta rødd, teskirødd, prátirødd, røðurødd og útirødd.
Tað verður rættiliga stuttligt at læra, hvussu og…
Í bókini lærir Levi at hava tamarhald á sínum tonkum og orðum og ikki at bróta av og órógva.
Muðurin er eitt gosfjall fæst á ein innlivandi hátt við óvanan at bróta av, og børnini læra ein stuttligan máta at hava tamarhald á sínum mongu tonkum og orðum. Søgan…
Finka - Ljóð- og mállæraFøroyskt til annan flokk
Ljóð- og mállærubók til útgávuna "Finka - føroyskt til annan flokk".
Ljóð- og mállæran arbeiðir eisini saman við lesibókini, men hevur ikki tilvísingar til lesibókina. Í ljóð- og mállærubókini eru ljóð- og mállæruuppgávur.
…
Finka - Arbeiðsbók 2Føroyskt til annan flokk
Arbeiðsbók til útgávuna "Finka - føroyskt til annan flokk".
Arbeiðisbøkurnar arbeiða tætt saman við lesibókini, tilvísingar til lesibókina eru á hvørjari síðu. Í arbeiðsbókunum eru mállæru-, rættskrivingar- og lesifatanaruppgávur.
Finka - Arbeiðsbók 1Føroyskt til annan flokk
Arbeiðsbók til útgávuna "Finka - føroyskt til annan flokk".
Arbeiðisbøkurnar arbeiða tætt saman við lesibókini, tilvísingar til lesibókina eru á hvørjari síðu. Í arbeiðsbókunum eru mállæru-, rættskrivingar- og lesifatanaruppgávur.
…
Finka - LæraravegleiðingFøroyskt til annan flokk
Læraravegleiðing til útgávuna "Finka - føroyskt til annan flokk".
Finka - NæmingabókFøroyskt til annan flokk
Finka er móðurmálstilfar til annan flokk. Høvuðseyðkenni við Finku er, at arbeitt verður miðvíst og tilvitað við lesisnildum -…
Norðtalgild útgáva
Norð er ein samvirkin bók.
Frásøgan handlar um veðurlagsavbjóðingar í framtíðini og ta felags norðurlendsku søguna, sum er bundin saman við mentan og máli.
14 ára gamla Norð fer at leita eftir mammuni, sum er horvin. Á vegnum hittir hon tríggjar lívsklókar…
Nem mál í fimtaMállærubók
Mállærubók at brúka saman við bókaheildini Nem í fimta.
Í mállærubókini eru mállæru-, rættskrivingar- orðabóka- og lesifatanaruppgávur.
Partarnir í mállærubókini hava somu heiti sum partarnir í næmingabókini: Kalt niður eftir bakinum, Sansa lýrikkin,…
Mina er glað og hevur tað gott á trøðni, har hon býr saman við Æsu og lombum hennara.
Men tað er bara eitt, sum hon hugsar um. Æsa, eri eg eitt lamb? spyr hon.
Triðja torleikastig - reyður krabbi.
Pól og Ninus sova hjá abba og ommu. Abbi, koyr meg heim til mammu. Ninus vil heim í sína song.
Fyrsta torleikastig - gulur krabbi.
Søgan um Katrina í Toftum byggir á søgn úr Hósvík frá seinast í 18. øld.
Katrin skal giftast við bóndasoni, men ein dagin hittir hon ein ungan huldumann ...
Visti tú, at kettur sova tvær ferðir so nógv sum tú?
At kettur hava fimm tær á framlabbunum, men bara fýra á afturlabbunum, og at hvítar kettur við bláum eygum eru næstan altíð deyvar? Tað er deiligt at tosa við kettuna hjá sær og kína henni. Men tað er eisini stór…
Í bókini, Veður, fært tú nógv at vita um veðrið, til dømis hvussu tung skýggj kunnu verða, hvussu hiti verður máldur, hví toran brakar og buldrar, hví tað er kaldari uppi í fjøllunum enn við sjóvarmálan og mangt, mangt annað.
hvussu hiti verður máldur, hví toran…
Visti tú, at chihuahua er minsta hundaslagið, sum er til?
At tevið hjá hundum er fleiri hundrað ferðir betri enn títt, og at tað eru hundar, sum ikki duga at goyggja? Tað er stuttligt at spæla við hundin hjá sær og læra hann ymisk kynstur. Men tað er eisini ein stór…
Gjøgnum alla søguna hjá menniskjum hava verið fólk, sum hava leitað sær til tað ókenda.
Hesir ævintýrarar eru ofta komnir í ógvusliga mótgongd og ófatiligar vandar, men tey hava sett lív sítt í váða fyri at finna nýggj lond og fjarløgd støð.
Bókin eru bólkað í…
Her er alt, sum tú hevur brúk fyri til at skriva tína allarbestu søgu!
Set pallin, skapa minniligar persónar, brúka framúrskarandi orð og enda søguna við einum væl skrivaðum útgangi.
Alt hetta fært tú hjálp til í hesi týdningarmiklu skrivileiðbeiningini, sum…
Vandamikil djór ymsar staðir á jørðini kunnu vera alt frá tropiskum hávi til pinkulítið skordýr við drepandi biti.
Í hesari bókini lesur tú um ótrúlig eiturevni, vápn og sansir, ið fáa summi djór frá náttúrunnar hond a verða fødd drápsdjór.
Bókin eru bólkað í…
Hvussu stórir vóru dinasaurarnir, og vhat ótu teir?
Hvørjir dinosaurar vóru ræðandi, og hvørjir vóru fittir?
Í hesi bókini fært tú svarini og nógv annað at vita um hesi hugtakandi djórini.
Lilla krabbi - 4. torleikastig
Tað regnar. Símun og Nói vilja bjarga maðkum.
Teir finna eisini eina humlu. Hon flýtur í einum runuhyli.
Púra still.
Annað torleikastig - appilsingulur krabbi
Símun og Nói finna eina kanin undir sólberjarunninum.
Hon rørir seg ikki.
Nói torir ikki at fara yvir til kaninina.
Eg skal fara at hyggja, sigur Símun.
Annað torleikastig - appilsingulur krabbi
Pápi Pál gandarKrabbabók
Pál er glaður. Pápi hansara skal ganda fyri flokkinum.
Tað hevur hann ikki roynt fyrr. Men hann hevur vant. So tað kann ikki miseydnast.
Annað torleikastig - appilsingulur krabbi
Læraravegleiðingin til Nem í fimta er býtt í tveir partar, Vegleiðing um føroyskt og Vegleiðing til partarnar.
Í Vegleiðing um føroyskt er yvirlit yvir bókaheildina, frágreiðing um lærugreinahugsan og lærusjónarmið í Nem í fimta og lýsing av…
Bókin er í seks pørtum, og hvør partur leggur dent á okkurt ávíst:
- Kalt niður eftir bakinum leggur dent á søgur og listarverk, sum fáa tað at renna kalt niður eftir bakinum.
- Sansa lýrikkin…


c: text/html

text:
Transform 2017
Kom við á Transform 2017.
Ert tú 18 ár ella eldri, og brennur fyri at náa onnur menniskju við kærleika Guds, so er Transform kanska nakað fyri teg.
10. juli byrjar Transform, við eini konferansu, við upplæring og spennandi verkstøðum. Síðani verður farið á outreach. Í ár er møguligt at fara á ymisk outreach í hesum londum:
Frankaríki
Malta
Portugal
Spania (Tenerife og Lanzarote)
Turkaland
Tað er møguligt at fara á t.d. surfing-outreach, dansi-outreach, ella outreach sum hava fokus á børnum, fátækum, flóttum og nógvum, nógvum øðrum. Tú kanst lesa meir um ymisku møguleikarnar og síggjá tíðir og annað við at trýsta her.
Tveir føroyingar hava longu teknað seg og vit vóna at senda enn fleiri føroyingar á Transform í ár.
Melda teg til her.

robotstxt: allowed

filter: keep


text:
Studentaportalurin
Eitt sera týðandi amboð hjá lesandi
Hvussu finni eg Studentaportalin?
Tú finnur Studentaportalin her: http://studportal.setur.fo
Hvat finni eg á Studentaportalinum?
Tú sært allar upplýsingar, sum eru skrásettar um teg í próvbókini, talan er um:
- Grunddáta
– so sum navn, lestrarnummar (studentanummar), føðingardagur, kyn, bústaður, telefon, teldupostur.
- Útbúgving
– tvs. hvørja útbúgving, tú ert ella hevur verið innskrivað/ur á, og nær tú ert byrjað/ur, nær tú ert liðug/ur (fyri tey, sum eru liðug), og hvussu nógv ECTS, tú hevur fingið.
- Stakskeið
– tvs. stakskeið tú hevur tikið, her undir skeiðsnummur, skeiðsheiti, hvussu nógv ECTS, tú hevur fingið, nær tú ert byrjað/ur/liðugur á skeiðnum
- Próvtøkur
– tvs. hvørjum skeiðum, tú hevur verið til próvtøku í, skeiðsnummar, skeiðsheiti, hvussu nógv ECTS, tú hevur fingið, um tú ert møtt/ur ella ikki, og próvtøl
- Uppgávur
– tvs. hvørjar uppgávur tú hevur latið inn.
- Góðskrivingar
– tvs. hvørjar góðskrivingar tú hevur fingið


text:
Seinastu áleið tvær vikurnar hevur KVF varpað ljós á útlúting av kvotum til vinnuligar royndir og verkætlanir og til ítøkilig skipakeyp.
Tað hevur ikki verið serliga nógv fokus á kvoturnar, men heldur á feløg og persónar, sum hava fingið útlutað kvotur, og persónar, sum standa hesum feløgum og persónum nær.
Tjóðveldi, við Høgna Hoydal á odda, hava eisini tikið hetta fram, og ákæra í eyst og vest, at fólk eru korrupt og at rotinskapur er í skipanini.
Uttan at koma við prógvum, verða øll, sum hava fingið útlutað kvotu, og teir persónar, ið standa tætt við, skorin yvir ein kamb og ákærd fyri at vera korrupt.
Tað, sum eg og flest onnur eru uppvaksin við er: “Vit eru øll ósek, til tað mótsatta er PRÓGVAД.
Men hetta ger seg ikki galdandi hjá Høgna Hoydal. Eg og onnur eru korrupt, uttan at leggja nakað haldgott prógv á borið.
Smb. orðabókini merkir “korrupt” millum annað – “sum kann verða keyptur fyri pengar”.
Eg kann avsanna, at eg eri keyptur ella annað ísmb. við útlútingina av kvotum.
Høgni Hoydal kann heldur ikki koma við slíkum prógvum, tí tað eru eingin prógv fyri hesum.
Seinastu dagarnar eri eg av KVF blivin knýttur at útlútingina av kvotum.
Tað kemst av, at Tavan hevur fingið útlutað sildakvotu. Stjórin í Tavuni er beiggi mín, Joen Magnus Rasmussen.
KVF hevur biðið um viðmerkingar frá flest øllum persónum, sum hava fingið útlutað kvotur, ella persónar sum sita í Løgtinginum, og sum á ein ella annan hátt hava samband við hesi feløg ella persónar.
KVF hevur tó ongantíð biðið um viðmerkingar frá mær.
KVF hevur í fleiri førum nevnt meg og víst meg í innsløgum, tó uttan at biðið um viðmerking frá mær.
Tískil settu vit okkum í samband við tíðindadeildini hjá KVF og sendu teimum teldupost, við mínum viðmerkingum til málið.
Hetta var gjørt hósdagin, 30.09.2021.
KVF hevur tó ikki tikið mínar viðmerkingar við í viðgerina av málinum.
Tískil hevur KVF einans skapt illgitingar um meg, um at eg skal hava havt ein leiklut í, at Tavan hevur fingið útlutað kvotu.
Mín leiklutur í hesum, hevur einans verið, at samtykt fiskivinnulóggávuna, sum samgongan samtykti fyrr í hesum valskeiðinum.
Eg eigi ongan leiklut í, hvør hevur og ikki hevur fingið útlutað kvotur.
Eg visti einki um, at Tavan hevði søkt um kvotu.
Fyrstuferð eg fekk kunnleika til tað, var tá avgerð var tikin um hvørji fingu útlutað kvotu.
Tískil eigi eg ongan lut í, at Tavan hevur fingið útlutað kvotu.
Tað hevði sømt bæði KVF og Tjóðveldi at viðgjørt málið sakliga.
Tey høvdu kunnað spurt seg sjálvi og lýst málið við:
Kann tað vera, at Tavan hevur fingið útlutað kvotu, tí tey lúka treytirnar fyri at fáa kvotu?
Kann tað vera, at Tavan fekk útlutað kvotu, tí tey høvdu eina góða umsókn at vísa á?
Kann tað vera, at Tavan fekk útlutað kvotu, tí tey hava eina spennandi menningarætlan, har sild verður víðari framleidd til liðugtvørur?
Men heldur hava tey valt at illgitt og skuldsett, soleiðis at føroya fólk fær tað fatan, at Tavan ikki er skikkað at fáa útlutað kvotu, men heldur at eg og onnur eru korrupt.
Eg vil við hesum afturvísa hesar ákærur.
Tavan hevur ikki fingið útlutað kvotu, grundað á mín persón, ei heldur havi eg havt nakran leiklut í útlutingini av kvotunum.
Uni Rasmussen
løgtingsmaður fyri Fólkaflokkin
Um tú veitst okkurt, sum VP ikki veit - skriva so til vp@vp.fo


text:
Jón á Steig í Finnlandi
Navn: Jón á Steig
Føðingardagur: 06.11.1994
Land/Býur/Ár: Finnland, Helsinki, 2010-2011
Hví valdi tú AFS?
Eg valdi at fara á AFS, tí eg vildi sleppa at royna at búgva í einum øðrum landi og uppliva mentanina ordiliga. Eg helt at besti mátin at fara var at búgva hjá einari familju og ganga í skúla, so eg kundi læra málið, fáa vinir og eitt persónligt samband við staðnum fyri lívið.
Mál: Finskt
Skúli: Tikkurilan Lukio (Tikkurila Studentaskúli)
Vertsfamilja: Mamma, pápi, systur og beiggi
Fríðtíðarítriv: Hevði eingin serlig frítíðarítriv
Besta uppliving:
Vit fóru við AFS á eina ferð til Lapplands, Norðurfinnland, í eina viku. Í flestu londum bjóðar AFS slíkir túrar, har allir AFS næmingar í landinum/økinum verða bjóðaði við og tað er heilt sikkurt nakað eg viðmæli. Har hittir mann fleiri fólkum úr øðrum londum og mentanum, og mann fær heilt vist betri innlit í ta verðina vit búgva í.
Stórsta avbjóðing:
At skula búgva hjá einari aðrari familju. Tað at skula flyta úr sínum egna heimi, har mann hevur sínar fastar rutinur og har mann kennir seg heima, er ógvuliga ringt. Tað er tíbetur skjótt at læra at mann er komin í húsið sum ein nýggjur familjulimur, heldur enn ein gestur á einum hotelli.
Ráð til komandi skiftisnæmingar:
Sum tey siga á donskum, ”tag ja-hatten på!”. Tað er kanska tað ráðið flestu AFS næmingar vildu givið, tí um mann tekur allar avbjóðingar inn við opnum ørmum, so verður uppihaldið túsund ferðir lættari og stuttligari. Tað er eisini umráðandi at minnast, at hetta er títt uppihald, og at árið er títt ár, sum tú skalt liva fyri teg sjálvan ikki nakran annan.
Mykines
Í dag, 5. juni, er fyrstu fer Giulia og Blanche hava verið á Mykinesi. Hesin túrurin hevur verið í teirra huga leingi og tær sóðu ordiliga út til at njóta hann. Veðrið var sera gott og vit høvdu ein góðan túr...
Silja í Italia
Eg eri ein 17 ára gomul genta frá Kollafirði. Eg byrjaði at søkja um at sleppa á AFS í Oktober 2015. Hvat land eg vildi til, visti eg ikki, men tað endaði við at eg valdi Italia. Tann 21. apríl 2016 var eg umborð á Nørruni, áveg heim eftir eina heilt fantastika...
AFS í miðbýnum
19'inda og 20'inda desember standa sjálvboðin í smáttunum í tinghúsgarðinum og kunnað um AFS. Komi ein túr framvið og fái tykkum eitt prát.
Marin í Amerika
Tað kom til tann 10. august, eg vaknaði á hotel Hebron niðri í Keypmannahavn við mammu og ommu míni. Fyrsti tankin eg hevði var “hetta verður sakin!” Komu út á flogvøllin, har var ikki lítið roks av viðførið, men langt um leingi kom eg hartil, at eg skuldi siga...
Tíðindi í samband við COVID-19
Som en konsekvens af at COVID-19 fortsætter med at sprede sig, har AFS i hele verden valgt at afslutte alle igangværende værte-programmer før tid og hjemsender nu alle så hurtigt det bliver muligt. Lokalforeningen på Færøerne samarbejder med AFS-Danmark om at håndtere...
Aðalfundur 2020 – fyribils avlýstur
Aðalfundurin hjá AFS Føroyum, ið skuldi vera hóskvøldi 19. mars 2020 kl. 19.00 er fyribils avlýstur. Nærri boð koma seinni.
From one island to another
Hey tit! It's Giulia, also known as Eatalian. I am spending the school year 2016/2017 in the Faroe islands and it has been already more than three months since I arrived, I know, time flies. Since I come from the southern region of Italy (Sicily), the "impact" with...
Skiftisnæmingar 2016
7 august stóðu vit øll spent á flogvøllinum, at taka ímóti komandi skiftisnæmingarnar Paul (Frankaríki), Giulia (Italia) og Blanche (Frankaríki). Næmingarnar blivu heinta nirri í Danmark av tveimum AFS sjálvbodnum, har tey hava verið á eina legu við øðrum...
Túrur við Norðlýsinum
Sunnudagin 22. mai bjóðar AFS næmingum og vertfamiljunum við á eina spennandi ferð við Norðlýsinum. Siglt verður runt um Hestoynna. Túrurin verður fyriskipaður av AFS-Føroyum, sum ein part av fleiri tiltøkum, ið eru fyriskipaði fyri næmingunum, sum júst nú eru á AFS í...


text:
Skipað verður fyri undirvísing fyri børn við lesitrupulleikum / orðblind. Undirvíst verður í at brúk forritið CD-orð.
Møguleiki er hjá foreldrunum at fáa vegleiðing í CD-orð, saman við barninum.
Skeiðið byrjar eftir avtalu við undirvísararnar.
Luttakaratalið er avmarkað.
Undirvísari er: Annika Katrin Joensen, tel. 264198, ella Birgitte Arent, tel. 743245.
Tilmelding fer fram við at ringja til undirvísararnar.
Kostnaður: 300 kr.
Staður: Skúlin í Leirvík.
Tilmelding fer fram við at ringja til undirvísararnar.
Undirvísari: Annika Katrin Joensen
Telefon: 264198
Dato: 17 Okt 2021 - 01 Apr 2022
Dagur/Klokkan: Eftir avtalu
Stað: Leirvíkar skúli


text:
Sangur 47
Boða tey góðu tíðindini!
1. Eitt loyndarmál um ríki Guds lá leingi dult,
Gud vil, tað nú skal dragast fram og lýsast fult.
Hann elskar rætt og miskunn, tískil sá hann klárt,
at menniskjan í syndastøðu píndist sárt.
Eitt avkom skuldi stíga fram og bjarga hold,
í tøkum tíma skipa rættin og stjórna fold.
Tí sendi hann sín son og valdi honum vív,
eitt lítið fylgi, klætt í dýrd til himmalskt lív.
2. Og nú á døgum ganga vitni út í verð
at kunna fólk um ætlan Guds, hans frelsugerð.
Guds einglalið úr høgum himli fylgir við
og leiðir lýðið fólk, sum kveikir vón um frið.
Ta skyldu og ta æru hava vit í dag,
Guds navn at halga, sáa sannleikans góða fræ.
Tí ganga vit í navni Harrans hugagóð
og bera ævig gleðiboð so hjartans fró.
(Sí eisini Mark. 4:11; Áps. 5:31; 1 Kor. 2:1, 7.)


text:
Tíðindi og dagføringar frá Taxi Bil
Okkara nýggji 19 pers. bussur ... Sí meiraSí minni
Forsíða - Taxi Bil ... Sí meiraSí minni
Prísurin fyri koyring, Frá 20 aug kl 17 til sunnudagin 22 aug kl 8
Gott Voxbotn vikuskifti 😎😎 ... Sí meiraSí minni
❗Dagføring av gjaldskortum❗
Leygarkvøldið 19. juni verður dagføring gjørd á øllum gjaldskortum. Hetta hevur við sær, at gjaldskortini verða óvirkin millum kl. 23 og 05.
Um tú skalt brúka pengar leygarkvøldið kanst tú taka út nú í einum av okkara sjálvtøkum kring landið 😊 ... Sí meiraSí minni
Vit hava bilar ið kunnu nøkta ein og hvønn tørv. Um tit eru ein persónur ella 46, so fáa vit koyrt tykkum har tit skulu. 👌😀
Ring til okkara á tlf. 323232, vit hava opið alt samdøgrið 🚖 ... Sí meiraSí minni
... Sí meiraSí minni
Fleiri nýggjir og flottir bilar!! 🚖🚖
Hettar er bert ein lítil partur av stásliga flotanum hjá Taxi Bil 🙂
KOYR TRYGD TIL OG FRÁ 🚕🚕
Ring til bil 323232 ☎☎ ... Sí meiraSí minni


text:
Sangur 75
Orsøkir til gleði
1. Av hjartanum eru vit fegin,
ja, okkara gleði er stór.
Nú manna vit, Gudi til heiðurs,
við tjóðanna dýrgripum kór.
Úr orði Guds fáa vit styrki,
har heinta vit dagliga mót,
og tí hevur okkara gleði
í orðinum djúpastu rót.
Ja, gleðina kenna vit ríka,
í hjartanum brennur ein glóð.
Um trongdir og royndir enn koma,
vit tæna Jehova so fró.
(NIÐURLAG)
Vit elska Jehova vár Gud
og frøast um hansara verk.
Av orðinum vís og Gudi til prís
vit eru í gleðini sterk.
2. Vit eygleiða fegin tað skapta,
øll undrini víða um lond,
og tigandi mugu vit sanna,
alt gott er frá hansara hond.
Guds ríki er komið til ræði,
tí boða vit sigursæl frá.
Og menniskjum vísa vit vegin,
so signing tey øll kunnu fá.
Sum dimmið má geva seg yvir,
og dagurin sigrar á nátt,
so rísur í hjørtunum gleðin,
tá alt her á fold verður gott.
(NIÐURLAG)
Vit elska Jehova vár Gud
og frøast um hansara verk.
Av orðinum vís og Gudi til prís
vit eru í gleðini sterk.
(Sí eisini 5 Mós. 16:15; Es. 12:6; Jóh. 15:11.)


text:
Í dag eru bert tvey smærri ísfiskalínuskip til fiskiskap. Bæði eru norðan fyri og fiska tosk og hýsu.
- Vit rokna við, at bæði skipini koma inn at landa fyrst ella miðskeiðis í næstu viku.
Tað vita tey á Fiskamarknaði Føroya at siga í dag.
Meðan lítil roynd er hjá ísfiskalínuskipunum í løtuni, eru flestu frystilínuskip til fiskiskap.
Væntandi er, at onkur ísfiskalínuskip aftrat fara avstað teir næstu dagarnar.
Men, streymurin er harður. Hann batnar, sum næsta vika gongur.
- Veðrið verður hampiligt, og tí verður roknað við, at nakað verður av útróðri.
Á Fiskamarknaði Føroya vita tey at siga, at fiskiskapurin hjá útróðrarbátunum er smáligur.
- Bátarnir, sum rógva út, fáa mest av hýsu, verður lagt aftrat.


text:
Ungarn er á heimavølli í sínum tveimum fyrstu dystum í EM-endaspælinum men tað eru ikki hissini mótstøðulið, ið bíða: Portugal og Frakland. Talan er um ávíkavist evropameistararan og heimsmeistaran - tveir av størstu favorittunum at vinna endaspælið.
Hesi londini hittust í EM-finaluni í 2016. Tað var í París, og tað endaði óvæntað við sigri til Portugal. Nú skal liðið, ið á pappírinum helst er sterkari hesuferð, royna at endurvinna. Fyrsta fetið ímóti at gerast evropameistari skal takast á Puskas Arena í Budapest í kvøld. Ungarn er á heimavølli, men tað er eingin ivi um, at favorittleikluturin væl og virðiliga liggur yviri hjá Portugal.
Europameistararnir venja á Puskas Arena (Mynd: EPA)
Ronaldo kann framvegis vísa kynstir (Mynd: EPA)
Fernando Santos hevur nógvar ógvuliga dugnaligar og spennandi leikarar at velja ímillum í álopspartinum. Verjan er eisini sterk - tó er tað ein smeitur, at støðugi høgri bakkurin úr Manchester City, José Cancelo, er raktur av koronasmittu og harvið ikki verður við í endaspælinum.
Nógv fokus er sjálvandi á Cristiano Ronaldo, ið nú er vorðin 36-ára gamal. Í gjár flutti hann tvær Coca Cola-fløskur, ið vóru settar frammanfyri honum á tíðindafundinum og tók sína egnu vatnfløsku fram ístaðin. Coca Cola er ein av høvuðssuðlunum til endaspælið, men Ronaldo drekkur bara vatn. Ein av heimsins allarbestu fótbóltsleikarum seinastu fimtan árini heldur sær væl, men eftir eitt heldur misjavnt kappingarár í Juventus, eru nøkur spurnartekin sett við mannin, sum í finaluni í 2016, skaddur, meira ella minni stjórnaði liðnum saman við tí meira róliga Santos, ið Ronaldi hevur eitt sera gott samband við. Nú skal liðformaðurin hjá Portugal, umframt at taka málmetið í EM-endspølum einsamallur, royna at leiða Portugal allan vegin aftur. Við sær hevur hann eina rúgvi av dygdarleikarum.
Bólkur F
Týsdagin 15.06
17.00 - Puskas Arena, Budapest - Ungarn - Portugal
20.00 - Allianz Arena, München - Týskland - Frakland


text:
Kári í Lágabø
Kári í Lágabø (føddur 12. juni 1983 í Vági) er føroyskur fótbóltsleikari, verjuleikari og miðvallaleikari. Hann spælir við besta liðnum hjá FC Suðuroy, sum spælir í Effodeildini í 2012, í 1. deild í 2011 og Vodafonedeildini (sum besta deildin nevndist tá) í 2010. Í 2009 spældi Kári í Lágabø eitt skifti við føroyska fótbóltsfelagnum í Keypmannahavn, ÍF Føroyar.[1] Hann spældi onkran dyst í Seriu 1, har hann eisini skoraði mál fyri ÍF Føroyar.[2]
Keldur[rætta | rætta wikitekst]
Útvortis ávísingar[rætta | rætta wikitekst]
- FCSuduroy.com
- FaroeSoccer.com, profilurin hjá Kára í Lágabø


text:
Í morgin, týsdagin 7. mai kl. 16.30, verður síðsta skot latið av í Eysturoyartunlinum móti Rókini.
Í hesum sambandi bjóðar P/F Eystur- og Sandoyartunlar til alment hátíðarhald við Rókina og í Løkshøll.
Hátíðarhaldið byrjar við, at borgarstjórarnir, Jóhannus Danielsen, Tórbjørn Jacobsen og Artur Johansen lata síðsta skotið av við Rókina.
Aftaná verður farið í Løkshøll til ein drekkamunn, har skráin er hendan:
1. Teitur Samuelsen stjóri í P/F Eystur og Sandoyartunlar bjóðar vælkomin.
2. Heðin Mortensen, samferðslumálaráðharri heldur røðu.
3. Tórbjørn Jacobsen, borgarstjóri í Runavíkar Kommunu heldur røðu.
4. Jóhannus Danielsen heldur røðu.
5. Artur Johansen borgarstjóri í Sjóvar Kommunu heldur røðu.
Eftir hetta er møguleiki hjá øðrum at siga nøkur orð.
Hátíðarhaldið endar kl. 18.30.


text:
Leiku liva, tá eingin sær!
Bókadeild Føroya Lærarafelags
47,00 kr
Spar 2,00 kr
- Síður: 60.0
- Útgávuár: 2001
- Upprunamál: føroyskt
- Innbinding: innbundin
- Rithøvundur: Liss Joan Hansen
- Myndir: Kristina Tausen
Í bókini hitta vit m.o. leikuni Vættraper, Músapól, Dunnuanton, Brummibjarna og Apukarl. Hetta eru alt leiku, sum Torkil eigur. Tey fyrstu fær hann longu á føðideildini á Landssjúkrahúsinum.
Leikuni hjá Torkili eru av tí slagnum, sum liva, tá ið eingin sær. Tey spæla, gera sær mat, t.d. hvørvisaft og luftkastellur, og liva annars við í tí, sum Torkil og tey gera.
Bókin er hóskandi at lesa upp fyri teimum 4-6 ára gomlu.


text:
BankNordik
BankNordik er eitt sterkt fíggjarsamtak við bankavirksemi í Føroyum, Danmark og Grønlandi umframt tryggingarvirksemi og ognarmeklaravirksemi í Føroyum. Í 2018 starvast umleið 400 starvsfólk í BankNordik samtakinum spjadd yvir 5 deildir í Føroyum, 14 í Danmark og 1 í Grønlandi. BankNordik hevur høvuðssæti í Tórshavn og er børsskrásett á Nasdaq Copenhagen. dab
BankNordik (Føroya Banki) varð stovnaður í 1906. Frammanundan var ein annar peningastovnur í Føroyum, Føroya Sparikassi (nú Betri Banki). Í sambandi við bankakreppuna vóru Sjóvinnubankin og Føroya Banki lagdir saman í ein banka undir navninum Føroya Banki frá 1. januar 1994 at rokna. Nýggi bankin tók búmerkið hjá Sjóvinnubankanum og navnið hjá Føroya Banka. dab
Í 2007 varð grafiski samleiki bankans endurskoðaður, og Føroya Banki gjørdi av at lata seg í nýggjan búna við nútímans grafiskari útsjónd. Búmerkið við gamla sjómanninum fór í søguna, men navnið Føroya Banki varð varðveitt. Høvuðsliturin gjørdist bláur, og navnið varð nú skrivað við hvítum á eina svarta tíðarlinju. dab
Á ársaðalfundi bankans tann 29. mars 2010 varð avgerð tikin um at broyta navn bankans til BankNordik. Sjálvt navnaskiftið fór fram tann 1. september 2010. Nevnd og stjórn mettu navnabroytingina vera ein natúrligan og týdningarmiklan lið í menningini av bankanum, og við nýggja navninum varð landafrøðiliga og strategiska víðkanin av virkisøki bankans endurspeglað. Felags navn og samleiki á øllum marknaðum styðjar uppundir strategi bankans um at vera ein sterkur viðleikari í útnorðri og Danmark. dab
Stjóri í BankNordik er Árni Ellefsen og nevndarforkvinna er Stine Bosse. dab
Børsskráseting[rætta | rætta wikitekst]
Tann 2. mai 2006 samtykti Løgtingið uppskot frá táverandi fíggjarmálaráðharra um at einskilja Føroya Banka. Fíggingargrunnurin frá 1992 átti undan børsskrásetingini 99,4% av bankanum. Aftan á søluna eigur Fíggingargrunnurin 33,4%. Føroya Banki kom á tann danska (Københavns Fondsbørs) og íslendska (ICEX) virðisbrævamarknaðin tann 26. juni 2007.dfsdf
Bankakreppan í 90'unum og bankamálið[rætta | rætta wikitekst]
Búskaparkreppan í Føroyum fyrst í 90'unum hevði við sær, at bæði Sjóvinnubankin og Føroya Banki vóru fyri stórum bakkøstum og komu tí í fíggjarligar trupulleikar. Tann 6. oktober 1992 verður kunngjørt, at landstýrið saman við donsku stjórnuni vildi bjarga Sjóvinnubankanum undan húsagangi. Allur partapeningurin í Sjóvinnubankanum var um at vera horvin, so fíggingin varð veitt við, at Fíggingargrunnurin frá 1992 sprændi pening í Sjóvinnubankan. Fíggingargrunnurin gjørdist tískil størsti eigarin í Sjóvinnubankanum.
Trupulleikarnir í Føroya Banka førdu eisini við sær, at nýggjur partapeningur mátti teknast. Her var tað størsti partaeigarin í Føroya Banka - Danske Bank - sum teknaði partapeningin. Danske Bank átti nú 82% av partapeninginum.
Ein býtishandil millum Fíggingargrunnin og Danske Bank bleiv gjørdur 22. mars 1993, har Danske Bank "seldi" 52% av partabrøvunum í Føroya Banka til Fíggingargrunnin, sum rindaði við at geva Danske Bank 30% av partapeninginum í Sjóvinnubankanum og 3,12 mió. kr í reiðum peningi. Avtalan bleiv góðkend bæði av landstýrinum og donsku stjórnini. Fíggingargrunnurin frá 1992 og Danske Bank býttu soleiðis váðan sínámillum. Hesin býtishandilin gjørdist seinni til tiltiknað bankamálið.
Fíggingargrunnurin kundi ikki eiga tveir bankar, sum kappaðust ímóti hvørjum øðrum, og tí vórðu bankarnir lagdir saman í 1994.
Sí eisini[rætta | rætta wikitekst]
Stjórar í BankNordik (og Føroya Banka og Sjóvinnubankanum) frá 1906 til d.d.
Keldur[rætta | rætta wikitekst]
- Jørn Astrup Hansen og Jóan Pauli Joensen: Føroyar og bankarnir í 100 ár; Føroya Banki, Tórshavn 2006


text:
Tilmæli
Dagført 1. september 2021
Lat teg kanna fyri og eftir ferðina
- Mælt verður til kanning, sum ikki er eldri enn tveir dagar, áðrenn fráferð til Føroya
- Mælt verður til kanning tveir dagar eftir komu til Føroya
- Mælt verður til at halda seg frá størri mannfjøldum, og at vera serliga varin, til svar er tøkt frá kanningini annan dagin eftir komu
Almennu tilmælini um reinføri og sosiala samveru
- Hav gott hondreinføri, vaska tær ofta og væl um hendurnar. Spritta hendurnar, um tú ikki hevur atgongd til vatn og sápu.
- Hosta og njós í ermuna - ikki í hendurnar.
- Avmarka kropsligt samband við onnur sum til dømis lógvatak, klemm og kinnkoss.
- Hav gott reinføri bæði heima og til arbeiðis.
- Ver sera ansin í støðum, har nógv fólk savnast.
- Minst til altíð at halda frástøðu.
- Minst til, vit kunnu øll vera smittuberar, hóast vit eingin sjúkutekin hava.
- Verið varug við sjúkueyðkenni, ið kunnu benda á coronavirus, t.d. hosta og fepur, og ver heima um tú merkir tær okkurt.


text:
Ein bóndadóttir í Innarustovu og ein arbeiðskona í Uttarustovu á Skælingi fóru eitt kvøldið til neyta. - Heimaftur á vegin bleiv veðrið so ringt, at tær komu at skiljast hvør frá aðrari. Arbeiðskonan gekk frammanundan. Tá ið tær komu gjøgnum Gjáarbotn, hyggur arbeiðskonan aftur um seg eftir bóndadóttrini; men hon var ikki at síggja. Hon royndi so at rópa, men einki svar fekk hon.
Av tí at veðrið var so ringt, fall myrkrið meira dáttliga á; arbeiðskonan visti sær eingi betri ráð enn at skunda sær til húsa og fáa fólk út at leita eftir bóndadóttrini.
Tá ið hon var komin heim, var bølamyrkt, og veðrið helt á at versna. Tað vildi tí vera til lítla og onga nyttu at fara at leita hetta kvøld.
Dagin eftir var veðrið nakað batnað. Og menn fóru at leita. Væl og virðiliga varð hugt eftir bæði ovarlaga og niðarlaga. Biðið við mjólkini lá niðri á bakkanum. Men gentan fanst ikki.
Teir hildu nú, at hon mátti vera gliðin út av bakkanum og farin í havið, teir góvust tí at leita meira.
Nøkur ár gingu. Men ein vetrardag, meðan ein bróðir til ta burturkomnu gentu var burtur í haga, kom kavarok av ringasta veðri yvir hann; hann sá ikki niður fyri seg og viltist skjótt. - Hann kom so sum hann ráðaleysur gekk har at minnast til systur sína, sum hvarv í ringum veðri, og hann ivaðist ikki í, at nú var hann komin fyri somu lagnu.
Sum hann so gongur í døprum huga, steðgar hann framman fyri einar opnar dyr og sær beint inn á grúgvuna, har stórur eldur brennur og pottur hongur uppiyvir. Eitt konufólk stendur og rørir í hesum greytarpotti, og hann sær við tað sama, at tað er tann burturkomna systir hansara.
Hann fór inn. Men systirin var tó fyrr at heilsa gott kvøld og leypa til hansara og kyssa hann. Hvørki fekk í fyrstu syftu sagt nakað fyri gleði.
“Vit hildu teg vera deyða”, segði bróðir hennara umsíðir. “Men hvar ert tú nú? - Nú kemur tú heimaftur við mær”.
“Nei”, segði hon, „eg eri gift her, og vit eiga trý børn. Eg kann ikki fara frá heimi og børnum."
Hon segði so, at hon hevði tað gott, og at hon eisini hevði fingið loyvi til at hava sína gudstrúgv í friði.
“Men hava tit einki saknað, síðani eg fór heimanífrá?” spurdi hon.
“Jú, sálmabók tína. Á heldur gátufullan hátt er hon hvorvin av stovuhillini”.
Hon segði nú frá, at maður sín ein dagin hevði spurt hana, um hon saknaði nakað. Hon hevði svarað honum, at hon saknaði nógv sálmabók sína. Stutt eftir var hann komin við bókini.
Hon segði síðani bróður sínum frá tilburðinum hitt óveðurskvøldið, tá ið hon ikki kom heim aftur. Tá ið hon skildist frá hini gentuni, kom tað av, at biðiskinnið var losnað, so mjólkin skvatlaði burtur úr biðinum. Hon setti so biðið av sær fyri at binda skinnið betur afturyvir. Men tá ið hetta var gjørt, var hin gentan farin so langt framum, at hon ikki fann hana aftur. - Tá var ein maður komin til hennara og hevði bjóðað sær til at fylgja henni á veg. Hon var glað yvir hesi boðini, tí sum var kundi hon ikki koma vegin fram í óveðrinum og myrkri. Leingi høvdu tey ikki gingið, áðrenn tey stóðu inni í tí stovu, har hon nú hevði heilsað bróður sínum.
Hann gisti hjá systrini um náttina. Men fyrst ið tað lýsti morgunin eftir, kom hon inn til hansara og bað hann nú fara heimaftur, tí nú væntaði hon skjótt mannin heim av útróðri.
Hon bað heilsa móður síni, og tey søgdu so hvørjum øðrum farvæl fyri ongantíð at síggjast aftur.
Einaferð, sonur henda bónda, ið áður er umrøddur, var burtur í haga suður í Gjáarbotni, sær hann við Hespá eina mongd av ymiskum ullintum lutum o. ø., ógvuliga vakrir og listaliga virkaðir.
Sum hann stóð og hugdi at teimum, kom ein sera vøkur genta til hansara og spurdi, um hann vildi eiga eitt vakurt hálsturriklæði, sum lá saman við hinum lutunum.
Jú, tað vildi hann fegin. Og so flýddi hon honum tað.
Hetta hálsturriklæði varð ofta brúkt av fólki á Skælingi og øðrum har um leið fyri sjúku. Og javnliga hjálpti tað. Tað er stutt síðani, pettir av hesum sama silkiturriklæði segðist at vera til.
Andreas Weihe: “Søga og søgn”, 1933


text:
Mammografiscreening er eitt tilboð til allar kvinnur í aldursbólkinum 50-69 ár um, at fáa tikið røntgenmyndir av bróstinum. ...
Viðgerð fyri krabbamein er tíbetur batnað nógv seinastu árini og alsamt fleiri verða frísk. Tað eru tíverri nógv sum fáa seinárin av sjúkuni og viðgerðini. Seinárinini kunnu vera til stóran ampa, og tey kunnu eisini vísa seg, tá ið long tíð er fráliðin. ...
Sum krabbameinssjúklingur kanst tú gerast stúrin um útbrotið av coronavirusinum (Covid-19), sum nú aftur er staðfest í Føroyum. Hjá Krabbameinsfelagnum fylgja vit væl við støðuni og fylgja ráðunum hjá heilsumynduleikunum....
Vit eru at hitta mánadag til fríggjadag frá kl. 13:00 til 15:00. Fáa vit ikki svarað telefonini, kanst tú altíð leggja boð á telefonsvararan og so ringja vit aftur.
+298 31 79 59
kmf@krabbamein.fo
Krabbameinsfelagið á Facebook
Vit halda til á Grønlandsvegi 58 í Havn.
Tín stuðul hjálpir teimum, sum hava krabbamein.


text:
Nýggjan banka:
Sum kanska ikki øll vita, so vóru vit noytt til at skifta Banka her fyri. Jyske bank sum vit høvdu fyrr bleiv for dýrur fyri okkara lítla felag. Tað var líka við at teir skuldu hava alt okkara limagjald fyri at hava eina konto hjá teimum. So vit vóru noytt til at skifta til ein annan Banka.
So nú hava vit fingið konto í Danske bank. Eitt ræðuligt fjas og roks við at skifta banka í dag. Teir skulu hava upplýsingar upp á øll sum sita í nevndina og eitt sindur afturat. Nú vóna vit at tað fer at rigga, tað heila.
Felagi hevur eisini fingið CVR-nummer: 40903771 so nú hava vit eisini fingið mobil pay á sama hátt sum øll onnur feløg hava í Danmark. Tað vil so siga, at nú er tað felagi sum hevur sítt egna mobil nummar til allar gjaldingar frá liminum.
Vi beklager, at dette indlæg ikke var nyttigt for dig!
Lad os forbedre dette indlæg!
Fortæl os, hvordan vi kan forbedre dette indlæg?


text:
Í februar og mars mánaði í ár vitjaði umboðsmaðurin á deildum í Trivnaðareind 10 hjá Almannaverkinum. Deildirnar taka ímóti børnum og ungum, sum eru umsorganaryvirtikin. Vitjanirnar fevndu um Móttøkudeildina í Lágni 12 í Havn, Nýggjustovu og Trappustovu í Pedda við Steingøta 10 í Havn og deildina Argjaboðagøtu í Argjaboðagøtu 7 á Argjum. Endamálið við vitjanunum var at eftirmeta eftirlitsvitjanir hjá umboðsmanninum í Trivnaðareind 10 í november 2017 og tilmælini, sum vórðu givin tá. Á vitjanunum hesaferð varð dentur serliga lagdur á fysisku karmarnar hjá deildunum. Harumframt varð m.a. hugt at leiðslubygnaðinum, starvsfólkaviðurskiftunum, harðskapi, samanseting av børnum og skúlagongdini hjá børnunum.
Umboðsmaðurin kom til ta niðurstøðu, at tað framvegis eru álvarsligir trupulleikar í Trivnaðareind 10. Umboðsmaðurin kom við niðanfyristandandi tilmælum:
Leiðslubygnaðurin
Starvsfólkini í Móttøkudeildini og á deildunum í Pedda við Steingøtu søgdu seg vera nøgd við núverandi leiðslubygnað og samskiftið við leiðsluna, meðan starvsfólkini á deildini í Argjaboðagøtu als ikki vóru nøgd við verandi leiðslu og leiðslubygnað og samskiftið við leiðsluna.
Almannaverkið upplýsti, at Almannaverkið hevur sett ymisk átøk í verk, sum skulu stuðla undir fakliga og positiva menning í Trivnaðareind 10 og bøta um samstarvið, álitið og samskiftið millum leiðslu og starvsfólk.
Umboðsmaðurin mælti til at átøkini halda fram og verða ment. Umboðsmaðurin bað Almannaverkið tryggja, at samskiftið millum starvsfólk og leiðsluna gongur skjótt, virðiligt og í sátt og semju, soleiðis at m.a. týðandi boð frá starvsfólkum um trupulleikar á deild í Trivnaðareind 10 náa ovastu leiðslu í Almannaverkinum, meðan tíð er.
Starvsfólkaviðurskifti
Starvsfólkini á Móttøkudeildini og deildunum í Pedda við Steingøtu vóru sum heild nøgd við síni viðurskifti, meðan starvsfólkini á deildini í Argjaboðagøtu als ikki vóru nøgd við síni viðurskifti. Hetta hevði við sær, at stór útskifting var av starvsfólki. Nýggju starvsfólkini vóru í nøkrum førum ófaklærd og óroynd og bara sett fyri eitt styttri tíðarskeið.
Almannaverkið upplýsti, at dentur verður lagdur á at hava ein tvørfakligan starvsfólkahóp og at førleikamenna starvsfólkini, at innleiðsluætlan er fyri nýggj starvsfólk, at fastur sálarfrøðingur er settur í starv í Trivnaðareind 10, og at átøk eru sett í verk fyri at bøta um starvsfólkaviðurskiftini í Argjaboðagøtu.
Umboðsmaðurin helt, at starvsfólkaviðurskiftini í Argjaboðagøtu økja um vandan fyri, at deildin ikki hevur tann førleika, sum skal til, fyri at børnini føla seg trygg og verða ment á rættan hátt. Umboðsmaðurin mælti Almannaverkinum til at taka serligt atlit at starvsfólkaviðurskiftunum og samskiftinum við starvsfólkini í Argjaboðagøtu og saman við starvsfólkunum at eftirmeta, um átøkini, sum eru sett í verk í Argjaboðagøtu, eru nøktandi fyri trivnaðin hjá starvsfólkunum.
Harðskapur
Harðskapurin var øktur munandi, serliga á deildini í Argjaboðagøtu.
Almannaverkið upplýsti, at greið mannagongd er fyri handfaring av harðskapi, at starvsfólkini fáa ráðgeving aftaná harðskapstilburðir, og at Almannaverkið áhaldandi arbeiðir við at minka um og fyribyrgja harðskapsstøður.
Umboðsmaðurin helt, at tvístøður og øktur harðskapur stendst av eini samanseting av ymiskum viðurskiftum, eitt nú, hvussu tey børn, sum í løtuni eru í Trivnaðareind 10, eru fyri, óhóskandi fysiskum kørmum, óhepnari samanseting av børnum og ótryggleika hjá børnunum vegna títta útskifting av starvsfólki. Umboðsmaðurin mælti Almannaverkinum til framhaldandi at arbeiða við at minka um harðskapstilburðir í Trivnaðareind 10 við at seta neyðug tiltøk í verk fyri at royna at fáa talið av harðskapstilburðum niður, serliga í Argjaboðagøtu.
Samanseting av børnum
Bæði starvsfólk, avvarðandi og børnini sjálvi vístu á, at børn búðu saman við øðrum børnum, sum tey ikki ynsktu at búgva saman við ella ikki hóskaðu at búgva saman við.
Almannaverkið upplýsti, at samansetingin av børnum er ein avbjóðing, tí bólkurin av børnum broytist alla tíðina við, at børn verða skrivað inn á og út av stovninum. Almannaverkið helt tað ikki bera til at leggja til rættis yvir tíð, at børnini í hvørjum bólki trívast við hvørjum øðrum og passa saman í mun til aldur v.m. uttan at flyta verandi børn millum deildirnar, og at hetta er eitt alt ov stórt inntriv í lívið hjá børnunum.
Umboðsmaðurin vísti á, at samansetingin av børnum í fleiri førum er óheppin. Okkurt barn býr í Trivnaðareind 10, sum ikki eigur at búð har, tí Trivnaðareind 10 kann ikki nøkta tørv barnsins. Samansetingin av børnum hevur við sær, at vandin fyri harðskapi økist og harvið eisini mistrivnaðurin hjá børnum og starvsfólki. Umboðsmaðurin er varugur við, at m.a. verandi fysisku karmar í Trivnaðareind 10 gera tað torført hjá Almannaverkinum at fáa samansetingina av børnum at virka betri, men vísti samstundis á, at tey flestu av teimum børnum, sum búðu í Trivnaðareind 10 í november 2017 framvegis búgva har.
Umboðsmaðurin vísti á frágreiðing sína frá eftirlitsvitjanunum í november 2017. Tá vísti umboðsmaðurin á, at ein av fortreytunum fyri, at viðgerðin av børnunum skal eydnast, er, at karmarnir eru í lagi. Tað eigur at vera møguligt at bólka børnini í betri hóskandi eindir, bæði viðvíkjandi, aldri, stødd og sjúkuavgerðum. Børnini eiga at búgva á tí deild, sum hóskar best til teirra tørv, soleiðis at uppihaldið á stovninum verður so støðugt og væleydnað sum til ber.
Umboðsmaðurin minti á grein 12 í Barnarættindasáttmálanum, um barnsins rætt til at verða hoyrt í øllum viðurskiftunum, sum viðvíkur barninum, og at hetta eisini er galdandi í sambandi við búviðurskiftini hjá børnunum. Umboðsmaðurin mælti Almannaverkinum til regluliga at meta um, hvørt børn eru í Trivnaðareind 10, sum hava tørv á øðrum bútilboði. Umboðsmaðurin mælti eisini til, at døgnstovnur verður settur á stovn fyri børn, sum hava so serligan tørv, at Trivnaðareind 10 ikki klárar at nøkta hann.
Skúlatilboð
Børnini í Trivnaðareind 10 høvdu ymisk skúlatilboð. Upplýst varð, at eitt av børnunum bara fekk avmarkaða heimaundirvísing, meðan eitt annað av børnunum, sum gekk í serflokki í fólkaskúlanum, hvørki dugdi at skriva ella rokna.
Undirvísingarstýrið upplýsti, at bíðitíð kann koma fyri, tá serlig fyriskipan skal setast í verk í sambandi við skúlagongd hjá einum barni, m.a. tí fólk skulu setast til uppgávuna. Undirvísingarstýrið tryggjar sær, at tey børn sum koma undir heima- og sjúkraundirvísing, eru innskrivað og knýtt afturat einum skúla. Skúlin hevur ábyrgdina av, at undirvísingin verður skipað, at skikkað fólk verður sett til uppgávuna, og skúlin svarar fyri innihaldi, dygd og eftirmeting av undirvísingini. Undirvísingarstýrið upplýsti eisini, at tað tíverri eru børn, ið eru so illa fyri, at tey illa ella als ikki megna tað, ið námsætlanin leggur upp til, men at vandin fyri slíkum dømum er minni nú enn áður, tí serøkið nú er munandi styrkt við fleiri sertilboðum og serútbúnum lærarum í skúlunum.
Umboðsmaðurin vísti á, at tá myndugleikarnir yvirtaka umsorganina fyri einum barni, átaka myndugleikarnir sær samstundis ábyrgdina av, at barnið fær nøktandi undirvísing. Umsorganarsvikin børn eru millum tey veikastu børnini í samfelagnum og eru ofta afturúr skúlaliga, tá tey koma á stovn ella til fosturs. Tí skulu eyka stór tøk takast viðvíkjandi undirvísing og skúlagongd hjá teimum. Nøktandi undirvísing, sum í minsta lagi førir til eitt fólkaskúlaprógv, er ein fyritreyt fyri, at barnið kann fáa eina útbúgving, soleiðis at tað kann uppihalda sær sjálvum sum vaksin. Tað hevur tí álvarsligar avleiðingar fyri børn, um tey ikki fáa nøktandi undirvísing.
Umboðsmaðurin minti á, at sambært grein 28 í Barnarættindasáttmálanum skulu myndugleikarnir viðurkenna barnsins rætt til útbúgving og skulu m.a. gera barnaskúlafrálæru kravda og eggja til, at ymsar útbúgvingar verða mentar eftir barnaskúlan, m.a. vanlig og yrkislig útbúgving, og gera tær atkomuligar og møguligar hjá øllum børnum.
Umboðsmaðurin vísti á tilmæli sítt í sambandi við eftirlitsvitjanirnar í 2017 um, at ein ítøkilig meting eigur at verða gjørd, um skúlatilboðið hjá hvørjum einstøkum barni í Trivnaðareind 10 er nøktandi. Umboðsmaðurin mælti til, at Undirvísingarstýrið, sum rakstrarlig umsiting av fólkaskúlanum, tryggjar, at skipanin við serligum fyriskipanum er smidlig, soleiðis at tað slepst undan bíðitíð. Umboðsmaðurin mælti eisini Undirvísingarstýrinum til at tryggja, at útbyggingin á serøkinum við fleiri sertilboðum og serútbúnum lærarum framhaldandi verður styrkt, og at skúlarnir síggja til, at tey børn, sum fáa heima- og sjúkraundirvísing, fáa nøktandi úrtøku av undirvísingini.
Viðgerðarætlanir
Umboðsmaðurin helt, at námsfrøðiligu viðgerðarætlanirnar hjá børnunum vóru ov lítið ítøkiligar. Umboðsmaðurin helt tað vera alneyðugt, at viðgerðarætlanirnar eru ítøkiligar, at starvsfólkini fylgja teimum, og tær javnan verða eftirmettar, um børnini skulu mennast á besta hátt. Umboðsmaðurin minti á grein 25 í Barnarættindasáttmálanum, sum ásetur, at børn, sum eru sett heiman fyri at fáa røkt, vernd ella viðgerð fyri at bøta um kropsligu ella sálarligu heilsuna, hava rætt til við millumbilum at fáa eina meting av tí viðgerð, sum barnið fær, og allar aðrar umstøður viðvíkjandi tí, at tað er sett heiman.
Almannaverkið upplýsti, at nýggjur frymil fyri námsfrøðiliga viðgerðarætlan er settur í verk sum amboð, og at dato er ásett á frymlinum fyri nær eftirmeting og dagføring skal gerast.
Umboðsmaðurin mælti Almannaverkinum til at tryggja, at viðgerðarætlanirnar eru nóg ítøkiligar, at tær verða fylgdar, og at tær verða eftirmettar, sum ásett er á frymlinum.
Samskifti við avvarandi
Fleiri av teimum avvarðandi at børnunum, serliga í Argjaboðagøtu, vóru ónøgd við samskifti við starvsfólkini og vantandi kunning um børnini.
Umboðsmaðurin helt tað hava stóran týdning fyri trivnaðin og tryggleikan hjá børnunum, at kunningin og samskifti millum teirra avvarðandi og deildina, har tey búgva, er gott.
Almannaverkið upplýsti, at dentur verður lagdur á, at foreldur og avvarðandi fáa rætta kunning, at gott samskifti er millum Almannaverkið og foreldur/avvarðandi, og at Almannaverkið framyvir fer at arbeiða fyri at leggja enn meira dent á foreldrasamskifti.
Umboðsmaðurin mælti Almannaverkinum til framhaldandi at leggja dent á kunning og samskifti við tey avvarðandi at børnunum og regluliga at meta um, saman við teimum avvarðandi, um kunning og samskifti eru nøktandi.
Fysisku karmarnir
Samanumtikið helt umboðsmaðurin ikki, at fysisku karmarnir í Trivnaðareind 10 eru nøktandi.
Umboðsmaðurin helt, at húsið, har Móttøkudeildin heldur til, sær út til at virka til endamálið, meðan bygningurin í Pedda við Steingøtu hóskar illa til endamálið, og at húsið í Argjaboðagøtu 7 er óegnað til endamálið. Umboðsmaðurin helt ikki, at deildirnar hava nøktandi uttanumøkir, og vísti á, at døgnstovnar fyri børn eiga at hava vælútgjørt og mennandi uttandura spælipláss, sum m.a. stimbrar børnini í at røra seg meira.
Almannaverkið hevur boðað frá, at Trivnaðareind 10 flytur úr Argjaboðagøtu 7 fyrst í komandi ári.
Í sambandi við eftirlitvitjanirnar í 2017 vísti umboðsmaðurin á, at bæði børn og starvsfólk í Trivnaðareind 10 hava tørv á støðugleika fyri at føla seg trygg og kunna virka til fulnar í gerandisdegnum, og at hetta ikki minst er galdandi fyri børn, sum hava verið fyri umsorganarsvíki og ofta hava livað eitt umflakkandi lív. Núverandi fysisku karmarnir í Trivnaðareind 10 gera, at deildirnar javnan mugu flyta í nýggj hús, og hetta stressar bæði børn og starvsfólk. Undir vitjanunum í Trivnaðareind 10 vístu fleiri børn á, at teimum tørvaðu meiri frið á deildini, har tey búðu. Samstundis vístu starvsfólk á, at harðskapur javnan kemur fyri, og at fysisku karmarnir gera tað torført at skýla børnini í slíkum støðum. Umboðsmaðurin helt hetta benda á, at smærri eindir eru mest hóskandi í Trivnaðareind 10.
Umboðsmaðurin helt tað vera eitt samanspæl av viðurskiftum, sum avger, um uppihaldið hjá børnum í Trivnaðareind 10 verður væleydnað. Hesir faktorar eru m.a. góðir fysiskir karmar, samanseting av børnum, góð leiðsla, góð starvsfólkaviðurskifti, og at starvsfólkini hava góðar førleikar og rættan hugburð til arbeiðið. Góðir fysiskir karmar lætta um arbeiðið hjá starvsfólkunum at veita børnunum umsorgan og viðgerð og hækka harvið um trivnaðin hjá bæði starvsfólkum og børnum. Nøgdsemi hjá starvsfólkunum hevur við sær støðugleika í starvsfólkahópinum, soleiðis at sosialu sambondini millum starvsfólk og børn verða varðveitt, og at starvsfólkaførleikarnir verða varðveittir á stovninum. Góðir fysiskir karmar gera tað eisini møguligt at fáa eina betri samanseting av børnum, soleiðis at vandin fyri harðskapsstøðum minkar.
Umboðsmaðurin vísti á meting sína í sambandi við eftirlitsvitjanirnar í november 2017, har umboðsmaðurin metti, at stórur tørvur er á nútíðarhóskandi barnaheimi, so børnini kunnu fáa tær umstøður og ta viðgerð, tey hava tørv á. Umboðsmaðurin minti samstundis á, at tá myndugleikarnir taka avgerð um at taka eitt barn úr heiminum vegna umsorganarsvík, yvirtaka myndugleikarnir samstundis umsorganarábyrgdina av barninum. Sambært grein 20, stk. 1 í Barnarættindasáttmálanum hava børn, sum myndugleikarnir hava yvirtikið umsorganina fyri, rætt til serliga vernd og stuðul frá landsins myndugleikum.
Almannamálaráðið hevur upplýst, at ætlanin at byggja nýtt barnaheim ikki er slept, men at tað í løtuni verður arbeitt við tillagingum av ætlanini.
(LUM 19/00108)
Frágreiðinging kann lesast her


text:
Tað gekk væl hjá føroyingaliðnum, Viking Stavanger í næstbestu norsku hondbóltsdeildini í dag.
Viking var í Tróndheimi og spældi móti Charlottenlund og vann ein greiðan 31-20 sigur. Í fyrra hálvleiki var Charlottenlund væl við, og í steðginum var Viking bara á odda 15-13. Í seinni hálvleiki setti Viking í fimta gear og vann sannførandi.
Føroyingarnar hjá Viking skutu 14 av teimum 31 málunum í dag. Jónas G. Djurhuus skoraði seks mál fyri Viking, og var valdur at vera besti maður á vøllinum. Helgi H. Hoydal og Tróndur Mikkelsen skoraðu fýra mál hvør.
Viking hevur vunnið tríggjar dystir og hevur tapt ein dyst higartil í kappingini.
Viking Stavanger spælir aftur 27. oktober á útivølli móti TIF Viking.


text:
Ungi havnarmaðurin var einsamallur í sínum vektklassa, so tað gullið var rímiliga trygt, tí hann skuldi fyrst og fremst tryggja sær, at eitt góðkent lyft í hvørjari av teimum báðum greinunum, trekk og stoyt.
Men harumframt fór hann eftir at lyfta upp til sítt besta og setti tá bæði føroyskt og persónligt met í trekk, stoyt og samanlagt. Vinnaralyftini hjá Niels Áka vóru 85 kilo í trekk og 105 kilo í stoyt. Samanlagt 190 kilo.
Fyri tveimum vikum síðani luttók 19 ára gamli nýkosni junior danmarksmeistarin, sum eisini er junior komandi ár, saman við seks øðrum føroyingum í senior DM. Tá vann hann eitt silvurheiðursmerki.
Niels Áki kappast í Danmark fyri danska felagið AK Atlas, men býr og venur í Føroyum, har hann er partur af Styrkifelagi Føroya, ið er landsdekkandi felag fyri fleiri styrkiítróttir. Frank Petersen, venjari í AK Atlas og hjá danska kvinnulandsliðnum, venur føroyingarnar.
##med2##
##med3##
##med4##
##med5##
##med6##
##med7##


text:
Leygardagin fyri lítlari viku síðani, tann 21. mars var Altjóða Dukkusjónleikadagur. Júst hendan dagin var eg í Eysturoynni og hevði eitt áhugavert skeið “Sig søgur so vit minnast tær” fyri starvsfólkum á einum barnagarði , har vit m.a. arbeiddu nógv skuggadukkum. Hetta var ikki versti hátturin at heiðra dagin.
Í fjør hevði eg ætlað at heiðra dagin við eini sýning á Karavella Marionett-Teatri, men tíverri eru vit mitt í venjingartíð í løtuni, so tað varð av ongum í ár. Kanska fer tað at rigga komandi ár….
So í dag vil eg leggja meira enn eina fríggjadagsmynd út. Eg fari í staðin at leggja eitt úrval av marionettmyndum, eg havi sær á netinum. So kunnu vit fáa eitt lítið innlit í, hvussu stór hendan dukkuleiksverðin er. Tíverri eru hetta myndir, sum eg havi goymt á telduni í fleiri ár, og ikki ber altíð til at finna upprunan til tær aftur. Er nakar, sum veit, hvaðani tær eru, eru tey meira enn vælkomin at siga mær frá. Skal sigast, at eg havi roynt at myndagoogla eftir teimum, men fyri flestu viðkomandi til fánýtis. Vónandi kann hetta fáa onnur at fáa eyguni upp fyri tí ófatiliga fjølbroytni sum finst í hesi serstaka listaumhvørvinum.
Har finst ein Facebook-bólkur um Altjóða dukkusjónleikadagin.


text:
At skerja verkfalssrættin er at hótta tey veikastu
2021-06-15 06:03
"Skerjið fakfelagsrættin. Lóggevið pedagogarnar aftur til arbeiðis" Hetta tykist verða reaktiónin, nú pedagogarnir eru í verkfalli.
Og man skilir so væl fólk, sum eru avvarandi at teimum, sum verða rakt. Men eg vóni ikki, at nakar skilir, at hendan samgongan hevur lóggivið 100 tals mió úr lummunum hjá vanliga lønmóttakarunum niður í nakrar fáar lummar. Tá so er raðfest av verandi stýri, er ikki løgið, at tað stendur á, nú samgongan verður biðin um at javna út til pedagogarnar eisini.
So seint sum móti endanum av samráðingunum fingu føroyingar eitt avreiðingarvirðið uppá makrel, sum var um 300-350 mió kr meira (MEIRA!) vert enn í fjør. Allíkavæl situr arbeiðsgevarin samstundis yvirav pedagogunum og sigur, nei tit, vit hava altso ikki ráð til tykkara krøv. Og so geva teir teimum fáu alla øktu makrelkvotuna. Gerið so væl, 300 mió!
Og sum um at tað ikki er nóg mikið. Men nú ætlar man eisini at skerja verkfalsrættin.
Vælferðarsamfeløgini í Norðurlondum eru annars bygd á styrkina hjá fagfeløgum og rættin hjá hesum at fara í verkfall og rættin at trýsta tey, sum ikki vilja rinda tað, sum tey kosta.
Eitt er, at samgongan vil býta virðini ekstremt ójavnt í samfelagnum. Vil samgongan nú eisini taka rættin hjá teimum, sum berjast fyri rættindum hjá lønmótakarum, so hevur okkara vælferðarmodell fingið eitt alvorligt skot fyri bógvin. Og tað vil við tíðini raka tey allar veikastu nógv harðast.
Gott í tykkum: ansið nú eftir okkara vælferðarsamfelag. Ein vælferð, har fakfeløgini hava gingið á odda og bygt upp!
Annita á Fríðriksmørk


text:
Tann 22. juli fyllir Jákup í Løðu í Mykinesi 80 ár. Jákup hevur tikið húsanavnið í Løðu sum ættnavn. Jákup eitur eftir abbanum. Hann var fyrstur at hava postin um hendur í oynni. Hann hevði eisini handil og tók í móti fiski, sum varð saltaður í pakkhúsinum niðri í Fjøru.
Tá Jákup varð føddur búðu 130 fólk úti í Mykinesi. Oyggin var íðindi full av lívi, upp ímóti 30 børn vóru í skúlanum. Lundin fleyg í ring og var eitt týðandi ískoyti til húsarhaldið. Nógvur fiskur var at fáa úti á Guttamið. Tá líkindi vóru royndu mykinesmenn hetta góða miðið og avreiddu í Sørvági hjá N. Niclasen.
Pápi Jákup æt Eli. Hann tók handilin og postumsitinga eftir pápan og hevði eisini sum uppgávu at senda boð eftir postbátinum, tá kyrra var. Hetta var álitsstarv, tí Mykines er brimpláss og Mykinesfjørður eitt tað ringasta farvatnið í Føroyum.
Tá skúlin var liðugur fóru systir mín og eg vestur til Mykinesar at ferðast.Um sumrarnar var stuttligt og spennandi at koma vestur til Katrinu ommu, Hannu mostur, Maju mostur og Eli. Norði í Løðu var altíð nógv lív í. Har kom nógv fólk inn í handilin at keypa, at senda og avheinta pakkar og at keypa neyðsynjarvørur og petroleum. Bygdin var full av fólki, og fleiri familjur, sum høvdu tilknýti til oynna, komu vestur um sumrarnar at ferðast. Eli og Maja vóru barngóð og vit hálvvaksnu sluppu at vera við í arbeiðinum, sum var at gera. Tað var tað stuttligt at vera í hoyna í góðveðrinum. Hæddarpunktið mundi vera, tá Maja mostir kom út í bøin við drekka, pannukøkum og vaflum.
Tann mest spennandi løtan í Mykinesi um sumrarnar var, tá lundatíðin byrjaði. Tá sat maður í hvørjum sessi, har ættað var. Jákup er fimur fleygamaður. Stuttligt var at vera við Jákup í teimum ymsu sessunum kring oynna og síggja, hvussu kringur hann var við stongini. Jarðalundar vóru latnir av veiðuni, so at tey, sum áttu í plássunum, har fleygamaðurin hevði verið, fingu sín part av veiðuni. Í vertíðini var nógv drivið á at fleyga og fleir túsund lundar komu til høldar, nógvir blivu seldir, annars blivu teir etnir feskir, fyltir ella saltaðir í tunnur til at hava til at taka um veturin.
Eitt, sum eisini var spennandi var at fara at leita eftir áarpisum, tað eru lundapisur, sum eru um at vera floygdar og søkja ánna fyri at koma út á hav. Tá farið var eftir lundapisum, var hundur havdur við og so var gingið niðan við ánni. Tað var skjótt, at hundurin snoddaði seg fram til pisurnar. Áarpisa er delikatessa og smakkar óføra væl, tær eru feitar og mest at líkna saman við líra.
Í hesum livandi bygdaumhvørvinum veksur Jákup upp saman við systrunum Maritu og Emmu. Her gongur hann síni fyrstu sjey ár í skúla. Lærari í Mykinesi tá, var Sverre Joensen úr Skúgvi
Veturin 1955 – 56 er Jákup á háskúla í Havn. Í 1958 tekur hann preliminerskúlaprógv úti á VBV í Havn. Í 1959 fer Jákup til Grønlands við Karin K. at rógva út í Ravns Stóroy. Í 1960 sleppur Jákup inn á Læraraskúla í Havn. Eftir lokna útbúgving í 1964 fær hann fast starv í Mykinesi. Árið fyri hevði Jákup mist pápa sín, sum var raktur av omanriði, tá hann var farin inn í Hornið Háa við seyði. Hetta var ein svárur missur fyri familjuna, men eisini fyri alla bygdina, tí Eli var ein av undangongumonnunum í bygdini. Í 1969 giftist Jákup við Jórun úr Mykinesi. Tey fáa tríggjar synir: Eli, Eystein og Kári. Í 1960’unum minkar fólkatalið alsamt og børnini í skúlanum gerast færri. Í 1976 gera Jákup og familjan av at flyta av oynni. Hann fær starv við skúlan á Giljanesi. Her er hann til hann fer frá vegna aldur.
Í 2013 er Jákup fyri tí vanlagnu at missa Jóruna alt ov tíðliga. Hetta var ein dyggur smeitur fyri Jákup og synirnar og teirra familju. Jákup og Jórun vóru altíð saman. Tá summarferian byrjaði, fóru tey vestur til Mykinesar við synum og abba- og ommubørnum, sum eisini dámdu væl at vera har vestri. Um heystið dámdu teimum væl at vera í oynni at ganga fjøllini og fletta og at taka slaktið upp.
Hesi seinnu árini hevur Jákup mest sum búð fast í oynni. Jákup hevur útoyggjapulsin í sær. Tú skalt tola tín egna hjartasláttur, skalt tú búgva á útoyggj. Friðsælan, sum tú upplivir á útoyggj, er góð fyri sinn og sál. Her er ongin larmur, tú nýtir djóra- og fuglalívið og fylgir við, hvussu alt broytist eftir árstíðini. Jákup styttir sær um stundir við at føða veðrar inni í Garðshúsi. Eini fýra fimm, sum eru barnvaksin í Mykinesi, eru flutt vestur at vera um veturin. Vinmaðurin og javnaldurin Mikkjal Davidsen, á Lonini, kemur úr Íslandi at vera í heimbygdini um summarið og út á veturin.
Jákup er stillførur av lyndi og væl hevur hann dugað at lagt sær í geyma alt tað, hann hevur sæð og hoyrt. Hann fylgir væl við í tí, sum hendir í oynni – serliga er tað sjófuglurin, sum hevur hansara áhuga. Tað, sum harmar hann og mykinesfólk, er, at lundin, sum eina ferð var ímyndin av Mykinesi, er minkaður so nógv. Hetta mann óivað koma av, at lundin fær ikki nóg mikið at eta, so at pisan kemur undan. Á grannastevnu fyri nøkrum árum síðan friðaðu mykinesfólk lundan.
Eitt, sum eisini harmar mykinesfólk, er, at tey vera ikki tikin upp á ráð, tá tað snýr seg um framtíðina hjá oynni. Avgerðirnir verða ikki tiknar lokalt, men aðrastaðni. Tað tykist sum landsins myndugleikar ikki rættiliga hava gjørt sær tankar um, hvør framtíðin skal vera hjá Mykinesi. Fyri 20 árum kom út eitt Útoyggjaálit, sum Løgmansskrivstovan stóð fyri. Ikki kann sigast, at nógv av teimum uppskotum, ið har standa, eru vorðin veruleiki – í hvussu so er ikki í Mykinesi.
Framtíðin sær ikki bjørt út fyri Mykines: Í dag búgva ikki meiri enn 12 fólk í oynni. Skúlin stendur tómur, tí ongi børn um skúlaaldur eru í bygdini. Bøurin stendur ósligin, onki neyt eru. Tey flestu av teimum, sum enn búgva í bygdini, eru um 70 – 80 ára aldur. Tað er sorgblítt hjá teimum at minnast afturá, hvussu gerandislívið einaferð var, tá fólk vóru í hvørjum húsi.
Góði Jákup, eg fari at ynskja tær hjartaliga tillukku við 80 ára degnum og takka tær fyri tær mongu góðu og ógloymandi løturnar vestri í Mykinesi við vón um, at oyggin fer at menna seg aftur.
Steingrim
Um tú veitst okkurt, sum VP ikki veit - skriva so til vp@vp.fo


text:
Frá stríðsárunum (8:15)
Sørin Sørensen av Húsum var smyrjari umborð á ”Sjóborg”, tá hon minusprongdist í august 1941, og sigur frá hendingini.
Jákup Nielsen passaði vitan í Mykineshólmi, tá ein týskur flúgvari leyp á í august 1941. Ein kúla rakti Jákup í tjúkkan. Hann segði frá hendingini í 1974.
“Sjóborg” minusprongd og vitin í Mykineshólmi álopin
Niels Juel Arge leggur til rættis í 1981.
Í august mánaði kom eitt týskt flogfar inn yvir Tvøroyri og slepti fleiri bumbum eftir hvalaskipunum ”Suderø” og ”Sumbø”, men raktu ikki.
Tríggjar dagar seinni leyp eitt annað týskt flogfar á vitan og vitapassarahúsini í Mykinesi. Hann brúkti bæði bumbur og maskinbyrsur fortelur Hergeir Joensen, sum var konstituteraður vitameistari tá. Ein kúla rakti vitapassaran Jákup Nielsen í tjúkkan, sum segði frá ógvisligu hendingini úti í Mykineshólmi í samrøðu frá 1974.
”Kristianna” fór sama dag úr Íslandi, men spurdist ikki aftur og onki frættist frá skipinum.
”Sjóborg” minusprongdist 13. august 1941. Søren Sørensen sigur frá tilburðinum, og greitt verður frá tí sum skiparin Sigmund Mikkelsen greiddi frá í sjófrágreiðing.
Árni Michelsen sigur frá, tá ”Heykur” var á veg úr Havn inn á Skálafjørðin og var álopið av týskum flogfari.


text:
Ítróttarfelagið Bragdið í Havn skipar á øðrum sinni fyri kvinnurenning í Føroyum. Ætlanin er, at kvinnurenningin skal verða eitt afturvendandi tiltak.
Áhugin fyri renning er alsamt vaksandi í Føroyum. Eitt nú eru rennikappingar fastir tættir á summarstevnunum, og luttakaratalið er stútt vaksandi hjá monnum og ungdómi. Nú er so tíðin komin til at kvinnurnar finna renniskógvarnar fram og mýkja vøddarnar. ”Burtur við ”bilringum” og ”appelsinhúð” og inn við føstum afturpørtum”!
Renningin er ætlað kvinnum yvir 18 ár. Teinurin er umleið 4,2 km, og sera vælegnaður til bæði at renna og ganga.
Byrjað verður við upphiting kl. 15:30 á parkeringsøkinum við Studentaskúlan í Hoydølum. Runnið/gingið verður frá Studentaskúlanum og niðan á Ringvegin, eftir Hvítanesvegnum oman til tyrlupallin yviri við Strond og síðan eftir gøtuni til Studentaskúlan. Teinurin verður runnin/gingin 2 ferðir.
Tiltakið verður ikki skipað sum ein vanlig kapping, so heiðursmerki verða ikki til tær skjótastu kvinnurnar, men vinningar verða lutaðir millum allar luttakarar, sum koma á mál. Allir luttakarar fáa frukt og okkurt at drekka.
Tilmelding fer fram her á heimasíðuni, og seinasta freist at melda til tiltakið er fríggjadagin 01.09.06, kl. 12:00. Luttakaragjaldið er kr. 50,- , og verður goldið, tá ið startnr. verða avheintað við startøkið kl. 14.00 – 15.00 kappingardagin.


text:
Leygardagin 10. desember skipa Frælsur Ítróttur Føroya og Bragdið fyri 2. umfari av Vetrarkappingini 2011-12 í renning í Havn.
Startur og mál er á Tórsbreyt. Runnið verður oman eftir Ringvegnum, síðani til vinstru á Hvítanesvegnum, til vinstru eftir Skræddaragøtu framvið Svartafossi, og yvir til Tórsbreyt. Tey yngru renna teinin einaferð, tey eldru renna teinin fýra ferðir. Allir aldursbólkar byrja samstundis kl. 11.00.
Frá startiunum í VK-2 í desember 2008
Kappast verður í hesum bólkum:
Vaksin kvinnur og menn opin bólkur (f. 1995 ella fyrr) – 10,6 km
Vetaranar kvinnur og menn ( f. 1957-66 ) – 10,6 km.
Menn Superveteranar ( f.1956 ella fyrr ) – 10,6 km.
Kvinnuunglingar og mansunglingar (f. 1990-1995) – 10,6 km
Gentur og dreingir (f. 1996-2000 ) – 3,2 km
Tilmeldingin liggur klár, og skal vera avgreidd innan fríggjakvøldið 9. desember kl. 21.00. Startnummur verða avheintað við Tórsbreyt leygardagin frá kl. 10.00. Tá verður luttøkugjaldið, ið er kr. 50,- fyri teir elstu aldursbólkarnar og kr. 20,- fyri tey yngru, eisini goldið. Tilmelding kann eisini fara fram á Tórsbreyt frá kl. 10.00.
Samstundis sum hetta er 2. umfar av Vetrarkappingini, er hetta esini opin kapping, har øll kunnu luttaka.
Seinnapartin kl. 15.00 er Flogvallarenning, og ber til at luttaka í báðum um ein hevur hug til tað. Starturin í Havn er kl. 11.00 og er tað sostatt møguligt at náa vestur á Flogvøllin áðrenn kl. 15.00!


text:
Eysturkommuna hevur júst sent út soljóðandi skriv til kommunur o.o., undir heitinum “Innbjóðing til fund við Erik Beck, um samskipan av bjargingarnumrum“.
Til rætta viðkomandi
Í fjørsummar var ein druknivanlukka úti í Bug í Leirvík. Boðini sum komu inn til 1-1-2 ljóðaðu, at maður var druknaður í bátahylinum í Leirvík. Úti í Bug plagdi at vera bátahylur, men er tað ikki longur. Harafturímóti, so er nýggjur bátahylur longri norðri í Leirvík. Hetta førdi við sær, at longri gekk at finna vanlukkustaðið, tí leitað varð í nýggja bátahylinum.
Eysturkommuna er, í tøttum samstarvi við Svimjisamband Føroya Lívbjarging, farin at fáa greiðari mannagongdir hesum viðvíkjandi. Í Norðurlondum verða bjargingarnummur brúkt til at staðseta støð. Tað merkir, at við hvønn bjargingarring stendur eitt skelti við einum bókstavi og trimum tølum. Hesin bókstavur og hesi tøl verða upplýst 1-1-2 ,sum síðani neyvt kann finna fram til vanlukkustaðið.
Í hesum sambandi hevur Eysturkommuna samskift við SSF Lívbjarging, sum fær royndan samskipara úr Danmark at koma til Føroyar, at greiða frá, hvussu hendan skipanin verður sett í verk og hvussu hon roynist.
Royndi samskiparin eitur Erik Beck. Erik Beck starvast í løtuni sum leiðari hjá TrygFonden og Dansk Svømmeunion, og hann er nevndarlimur í altjóða felagsskapum innan lívbjarging.
Eysturkommuna bjóðar hervið inn til fund um bjargingarnummur við havnarløg, varðagøtur o.l., hósdagin 18. oktober, kl. 15.00 í býráðshúsinum í Norðragøtu. Fundurin er áleið 1½ tíma.
Tit tekna luttakarar til fundin við at senda teldupost til undirritaða, innan 16. oktober, kl. 12.00.
Hava tit spurningar hesum viðvíkjandi, kunnu tit ringja til Sørin S. Djurhuus, tilbúgvingarleiðara, tlf.: 730112.
Fríði B. Nielsen
Vinnu- og mentanarsamskipari
Tel +298 73 00 00
Tel +298 73 00 28
www.eysturkommuna.fo


text:
Umsókn um at brenna nýggjársbál.
Sambært kunngerð um burturkast nr. 147 frá 19. oktober 1995 er krav, at
góðkenning skal fáast frá kommununi at brenna nýggjársbál.
Søkjast kann um loyvi hjá Skálafjarðar Kommunala Sløkkiliði á Telefon 448235
ella sks@sks.fo innan 31. desember, klokkan12.00
Treytirnar fyri at fáa loyvi eru hesar:
• at bert reinur, óviðgjørdur og turrur viður verður nýttur
• at støddin á bálinum er í mesta lagi 3 metrar í diametur og 2 metrar í hædd
• at bál, størri enn 3 metrar í diametur og/ella 2 metrar í hædd, skulu
frammanundan góðkennast av Sløkkiliðnum við sýn á staðnum og verða
bert loyvd, um Sløkkiliðið metir trygd og frástøðu at verða hóskandi til
umstøðurnar
• at veðrið er til vildar
• at frástøða til hús og lutir verður nóg stór, og á góðkendum stað
• at navnsnevndur ábyrgdarpersónur er á staðnum og at navn, adressa og telefonnummar verða upplýst Sløkkiliðsstøðini á telefon 448235, ella teldupost mailto:sks@sks.fo
• at um neyðugt verður hjá Sløkkiliðnum at fara á staðið at sløkkja ella rudda,
er tað navngivni ábyrgdarpersónurin, ið fær rokning
• at økið verður ruddað í seinasta lagi dagin eftir
• mælt verður til, at hava spannir ella vatnkør á staðnum til sløkking ella
køling í samband við møguligar brunaskaðar
• at um neyðugt verður hjá Sløkkiliðnum at fara á staðið at sløkkja ella rudda,
er tað navngivni ábyrgdarpersónurin, ið fær rokning
• at økið verður ruddað í seinasta lagi dagin eftir
• mælt verður til, at hava spannir ella vatnkør á staðnum til sløkking ella
køling í samband við møguligar brunaskaðar
Hesar treytir skulu tryggja, at bálbrenningin verður gjørd við skynsemi,
umframt at minst møgulig umhvørvisárin standast av brenningini.


text:
Tey hava akkurát avgreitt skjótasta riðil í 1500 metra frísvimjing, á DM á stuttgeil 2017 í Greve, og megnaði Óli Mortensen har at vinna eitt silvurheiðursmerki, í spennandi dysti ímóti Alexander Aslak Nørgaard úr Birkerød.
Tað var annars Óli sum førdi fyri tað mesta, aftaná at tveir á uttargeilunum høvdu ført fyrstu 200 metrar. Men, hesin Alexander hekk væl í Óla, sum teir svomu har á geilum við síðuna av hvørjum øðrum, so at munurin ongantíð gjørdist avgerandi stórur.
Ímóti endanum hevði Óli fingið sær eitt glopp á kanska hálvt sekund, sum merkir at hin enn var har undir liðini á honum, áðrenn Alexander setti spurtin inn frá tá ið umleið 1400 metrar vóru svomnir.
Tá ið floyturnar hoyrdust við 1450 metrum, var tað tí nú Alexander sum førdi við umleið hálvum sekundi – og so varð av álvara spurtað, til kappingin endaði við at Alexander vann við 15:12.08, frammanfyri Óla á 15:12.12.
Fýra hundraðpartar á muni millum gull og silvur, í einum 1500-metri !
Góð kapping, og hesin Alexander var so ruddiliga undir EM-kravtíð eisini, so at hann afturat Óla er á veg til eisini hesa stevnu í desember. Kravtíðin hjá dønum er 15:19.60 í hesi grein.
Tíðin 15:12.12 er hin næstbesta hjá Óla, nakrantíð, har hin besta er 15:10.09 frá HM í Doha í 2014.


text:
Ung - bøkur merktar við "Kathrina skarðsá"
Vís alt 2. veraldarbardagi Afrika AIDS at vaksa upp barnhermenn bláur krabbi brotsverk bundinskapur deyði Edward Fuglø Árni Dahl einsemi elin michelsen elting etingarólag faktabók familja fantasy flóttafólk flóttar forelskilsi fosturbarn frælsisrørsla fátækdømi gandur gráur krabbi grønur krabbi happing Harry Potter harðskapur hatur hav heimloysi heksir HIV holocaust Hungursleikir hungursleikirnir internet islam Jessica Schiefauer jødatýning Kathrina Skarðsá kenslur kommunisma krabbabók krimi kroppur krígg kríggj kynslív kærleiki kærleiki og vinalag lilla krabbi list loyndarmál lættlesibók M. G. Leonard mafia Marjun Syderbø Kjelnæs mats strandberg lívið myndprýtt meiningsloysi Mosambik mumiur njósning Philip Pullman Rakel Helmsdal reality show rættindi ræðusøga rúmdin sagnir science fiction sjálvmorð sjúka skemt sorg spøkilsi stríðsítrótt stuttsøgur svik sálarsjúka søga søgn teknisøga telduspæl tolsemi trælahald ung ungdómsbók ungdómsbøkur ungdómslív upprunaføroysk bók vampýrur vinalag vinir átrúnaður


text:
Kunnað verður um, at frá mánadegnum 3. oktobur flytur læknaviðtalan á Skála í Heilsudepilin við Skálafjørðin (Heilsumiðstøðina í Runavík), og verður opin tríggjar dagar um vikuna.
Læknaviðtalan á Strondum verður framhaldandi opin tveir dagar um vikuna, til nýggj farleið er um fjørðin.
Mánadag og týsdag er læknaviðtalan á Strondum
Tlf. 44 14 90 Bráðfeingistelefon 23 70 50
Mikudag, hósdag og fríggjadag á Heilsudeplinum við Skálafjørðin
Tlf. 47 27 50 Bráðfeingistelefon 23 70 50
Víst verður til heimasíðuna hjá kommununum við Skálafjørðin fyri nærri upplýsing um telefonviðtalu og kunning um møguligar broytingar.
Avtala um Heilsudepil við Skálafjørðin
Hendan og komandi broytingar eru liður í Avtalu um Heilsudepil við Skálafjørðin, sum í 2014 var gjørd millum landsstýrismannin í Heilsumálum og kommunurnar við Skálafjørðin.
Avtalan var gjørd við tí endamáli, at samla læknaviðtalurnar við Skálafjørðin í ein Heilsudepil, har umstøður eru at veita fleiri og betri heilsutænastur og menna nýggjar samstarvshættir.
Ætlanin við hesum broytingunum er, at vit í framtíðini fáa mannað kommunulæknastørvini við fastsettum kommunulæknum, til frama fyri allar borgarar í økinum.
Vegna samstarvskommunurnar Vegna Heilsutrygdtrygd
Jákup Foldbo John D. Olsen
Sosialdeildarleiðari Fulltrúi


text:
- Tíðindi, mentan og ítróttur
Ríkisrættarmálið byrjar í dag
Í dag byrjar ríkisrættarmálið ímóti fyrrverandi danska ráðharranum, Inger Støjberg.
Fyrrverandi ráðharrin og fólkatingslimurin í Vinstraflokkinum er ákærd fyri at hava givið ólóglig boð um at skilja ung, sum bóðu um uppihaldsloyvi í Danmark, uttan at neyðugu metingarnar vórðu gjørdar í hvørjum einstøkum føri.
Tað er ákæruvaldið, sum fyrst skal leggja síni sjónarmið fram, og ikki fyrr enn 13. september fær Inger Støjberg orðið, tá hon verður avhoyrd.
Sí eisini


text:
Týsdagin 4. des. kl. 16.00 – 17.30 var almenn móttøka í Tofta skúla fyri fráfarna leiðaranum fyri Nes Sóknar Musikkskúla, Jóhan Mortensen, og Tóra Restorff Jacobsen, nýsetta leiðaranum fyri musikkskúlan.
Hetta var ein sonn hátíðarløta við røðum, heilsanum og tónleikainnsløgum, og rættiliga nógv fólk høvdu leitað sær til móttøkuna at heilsa uppá teir báðar.
Í fleiri av røðunum var víst á tað megnar arbeiðið, ið Jóhan Mortensen hevur gjørt sum musikkskúlaleiðari í heili 28 ár, og hvønn týdning musikkskúlin hevur havt og hevur fyri økið her. Sera áhugavert var at hoyra 15 – 20 kvinnur syngja tveir jólasangir. Hesar kvinnur sungu sum ungar gentur við Belkanto-kórinum og Suð, ið Jóhan Mortensen stjórnaði.
Víst var somuleiðis á, at musikkskúlin hevur verið við til at sett tónleikin í miðdepilin og hevur soleiðis verið við til at ríka um okkara mentanararv. Øll hesi mongu ár hevur musikkskúlin kveikt tónleikaáhugan hjá so mongum næmingum og eldri við.
Nýsetti leiðarin, Tóri Restorff Jacobsen, hevur musikklæraraútbúgving frá Tónlistarskúlanum í Reykjavík og kandidatútbúgving í tónleiki frá Syddansk Musikkonservatorium. Harumframt hevur hann tikið grundleggjandi leiðsluútbúgving og er í holtur við diplomútbúgvingina í leiðslu.
Tóri, sum er 39 ára gamal, hevur drúgvar royndir frá musikkskúlaskipanini í Føroyum, m.a. frá Nes Sóknar Musikkskúla, umframt frá musikkskúlum í Íslandi og Danmark. Tóri hevur sergrein í sello. Hann hevur tó eisini undirvíst í bass, klaver, teori og samanspæli.
Tóri R. Jacobsen tók við sum leiðari fyri musikkskúlan 1. desember 2018.
Vit í Nes kommunu vilja takka Jóhan Mortensen fyri øll hesi mongu árini sum musikkskúlaleiðari og ynskja Tóra Restorff Jacobsen hjartaliga til lukku við nýggja starvinum við vón um gott samstarv.
kelda: Tofta skúli


text:
Viðfestur er úrslitalistin frá FøroyaMeistarastevnuni og JuniorMeistarastevnuni 2014, umframt dátufílur til hagtalsbrúk.
Endaliga støðan í heiðursmerkjastríðnum varð at Suðuroyar Svimjifelag vann flest gullmerki bæði í juniorbólkinum og í opna bólkinum, Ægir næstflest og síðani Havnar Svimjifelag triðfest í juniorbólkinum og FLOT triðflest í opna bólkinum.
Heiðursmerkjabýti JM 2014
Heiðursmerkjabýti FM 2014
Ásbjørg Hjelm setti føroyskt met og juniormet í 50 metra bringusvimjing, umframt juniormet í 100 metra bringusvimjing. Emma Festirstein Nystrøm setti føroyskt met í 200 metra bringusvimjing. Og SuSvim menn settu føroyskt met í 4×50 metra frísvimjing.
Juniormet á JM/FM 2014
Ásbjørg Hjelm (1999), Ægir 33.90 í 50 metra bringusvimjing
– Eva Trygvadóttir (1996), Ægir átti juniormetið á 34.19 frá FM/JM 2011
Ásbjørg Hjelm (1999), Ægir 1:14.52 í 100 metra bringusvimjing
– Turið S. Christiansen (1996), Ægir átti juniormetið á 1:14.70 frá HS-stevnu í apríl 2011
Føroysk met á JM/FM 2014
Ásbjørg Hjelm (1999), Ægir 33.90 í 50 metra bringusvimjing
– Eva Trygvadóttir (1996), Ægir átti juniormetið á 34.19 frá FM/JM 2011
Emma Festirstein Nystrøm (1996), HS 2:36.12 í 200 metra bringusvimjing
– Turið S. Christiansen (1996), Ægir átti føroyska metið á 2:37.64 frá Ægir-stevnu í november 2011
SuSvim menn (1989) 1:34.96 í 4×50 metra frísvimjing
– Høgni Simonsen 23.62, Dánjal Martin Hofgaard 23.94, Eyðbjørn Joensen 23.65, Róland Toftum 23.75
SuSvim átti føroyska metið á 1:35.06 frá FM/JM 2013
– Róland Toftum 24.72, Høgni Simonsen 23.86, Eyðbjørn Joensen 23.43, Pál Joensen 23.05
Pál meira enn 100 gullmerki á Føroyameistarastevnu
Pál Joensen skrivaði søgu við at fara upp um 100 føroyameistaraheiti tilsamans, fyrst íroknað liðsvimjingar og síðani sum einstaklingur, soleiðis at hann nú tilsamans hevur vunnið 101 gullheiðursmerki sum einstaklingur, 14 silvur og 5 úr bronsu, umframt 4 gull, 11 silvur og 6 bronsur sum partur av liðsvimjing. Ella í alt 105 gullmerki, 25 silvur og 11 bronsur.
Pál tangeraði eisini sítt met í flest gullheiðursmerki vunnið á somu Føroyameistarastevnu, við nú at vinna 15 gull og 1 silvur. Telja vit øll heiðursmerki við, so var avrik hansara á FM 2008 tó enn meira dominerandi, 15 gull, 1 silvur og 3 bronsur.


text:
Janus Rein og Gundur Sørensen eru farnir í samstarv við einum nýggja útróðrarbát til Hvannasund, sum nú ávegis norður til Hvannasund, hetta skrivar Janus Rein á sínum Facebook vanga:
Spennandi tíðir fyri framman. Gundur Sørensen og eg eru nú ávegis norður til Hvannasund við M/B ANRU, sum er nýggja heimstaðið hjá bátinum hjá okkum.
Gundur og eg eru bestu vinnmenn frá barnsbeini í gjøgnum ommurnar hjá okkum. Báturin hevur fingið navnið ANRU, sum er eftir ommu míni í Klaksvík, sum æt Anna Nielsen, og ommu Gundur í Hvannasundi, sum æt Ruth Sørensen.
ANRU er eitt minni skip, sum er 14 metur long og 4,5 metrar breið.
Gundur fer at reka ANRU burturav og kanska sleppi eg við onkran útróðrartúrðin.
Anru ferð at royna við línu og ferð Gundur Sørensen at reka bátin fulla tíð út frá Hvannasundi.
Anru er keyptir við allari útgerð. M.a. er báturin eisini riggaður til við monofilament línu (trumlan verður sett umborð eftir tørvi).
Báturin ferð beint í drift. Hugsanin er at tríggir mans vera við hvørja fer. Báturin er so mikið stórur, at hann kann hava eini 50-70 stampar við hvørja ferð.
News.fo og Norðoya Portalurin ynskir Anru góðan byr og ynskja Janus Rein og Gundur Sørensen hjartaliga tillukku við bátinum.
SáH


text:
Av øllum útlánum í føroyskum peningastovnum, standa húsarhaldini fyri nógv størsta partinum. Kortini eiga føroysku húsarhaldini meir á bók enn tey læna, eisini tá ið realkredittstovnar eru taldir við.
Húsarhaldini standa fyri umleið 9 mia. kr. av teimum tilsamans 15,5 mia. kr., sum føroyskir peningastovnar hava av útlánum. Privata vinnan stendur fyri einum triðingi, sum er 5 mia. kr. av samlaðu útlánunum. Kommunur standa fyri 1 mia. kr. og restin av teimum 15,5 mia. kr. eru útlán til sosialar grunnar, almenn partafeløg og tryggingarfeløg og eftirlønargrunnar (sí Mynd 1).
Meginparturin av útlánum til húsarhald fer til sethúsafígging. Sethúsalán hava trygd í sethúsunum, ið merkir, at vandin ikki er so stórur fyri, at bankin ikki fær sín pening aftur. Av samlaðu útlánunum hjá føroyskum og donskum peninga- og realkredittstovnum í Føroyum, eru 39% føroysk sethúsalán og 14% donsk realkredittlán. Um lántøka til sethúsafígging úr føroyskum og donskum peninga- og realkredittstovnum verður løgd saman, er ein fjórðingur av samlaðu sethúsafíggingini donsk realkredittlán, og restin vanlig sethúsalán úr føroyskum peningastovnum.
Húsarhaldini hava størst innlánsyvirskot
Innlánsyvirskotið er upphæddin sum húsarhaldini hava standandi á konto, minus tað, sum tey skylda føroyskum peningastovnum. Húsarhaldini hava størri innlán enn útlán í føroysku peningastovnunum. Innlánsyvirskotið hjá húsarhaldunum var næstan 2,5 mia. kr. í mars 2019. Hetta er meir enn tvífalt so nógv sum í september 2013, tá ið innlánsyvirskotið hjá húsarhaldunum var umleið 900 mió. kr. Innlánini hjá føroysku húsarhaldunum eru vaksin við sløkum 40% frá september 2013 til mars 2019, meðan útlánini eru vaksin við góðum 20% í sama tíðarskeiði.
Eru innlán og útlán, sum føroysk húsarhald hava í donskum peninga- og realkredittstovnum tald við, hava føroysku húsarhaldini eisini eitt innlánsyvirskot, sum tó er væl minni umleið 20 mió. kr. í mars 2019 (Mynd 2). Húsarhaldini hava annars havt innlánsundirskot í føroyskum og donskum peninga- og real-kredittstovnum síðani 90-árini.
Í mars 2014 var innlánsundirskotið umleið 1,5 mia. kr. og tað merkir, at hvør føroyingur í miðal hevur minkað um innlánsundirskotið við meir enn 30.000 krónum í part seinastu fimm árini (til mars 2019).
Les meir í frágreiðingini “Gongdin í bankageiranum.”


text:
Pál og Kári í Beograd (mynd: svimjing.com)
Góðu Pál, Kári, Jón og Petur Heðin
Hjartaliga væl afturkomnir úr Serbiu og hjartaliga tillukku við óføru avrikunum. Ítróttasamband Føroya vil takka tykkum fyri, at tit eru so framúr umboð fyri føroyskan ítrótt úti í heimi.
Tað hevur verið sera stuttligt at fylgt við gongdini í Serbia. Tit báðir hava sett bæði føroysk og norðurlendsk met, og tað fegnast vit um her heima.
Gullregnið hjá Pál tosar eitt greitt mál, sum røkkur út um okkara land. Føroyar eru av álvara komnar á heimskortið í svimjing.
At gerast trýfaldur evropameistari er so nógv betur, enn vit vanligu føroyingarnir hava torað at vónað – og tó – tú gjørdi jú tað, sum tú ætlaði tær.
Fyrr í ár høvdu vit hug at smílast, tá tú, Pál, ætlaði tær at gerast bestur í heiminum. Vit hildu tað verða fínasta slag, at onkur tordi at seta sær høg mál. Men vit hildu kanska eisini innast inni, at hetta var ein ungur maður við einum ungum bjørtum lyndi, sum hevði klárar dreymar og mál sum ung fólk flest.
Men við avrikinum hevur tú víst okkum øllum, at hetta ikki bara var ein vón og ein dreymur hjá tær, men til sjóndar er komin ein miðvís vælfyrireikað ætlan um at gerast bestur í heiminum, við tí venjing og fyrireiking, ið krevst, um ein skal gerast partur av heimselituni.
Fyri okkum í Ítróttasambandi Føroya eru tit báðir, Pál og Kári, góð dømi um júst tað, sum vit kundu hugsað okkum at sæð frá øllum føroyskum elituítróttafólkum.
Tit hava tann innara viljan, sum er neyðugur, um ein vil hevja seg upp millum bestu ítróttafólkini í heiminum.
Tað er einki at ivast í, at tit báðir hava nakrar av røttu fortreytunum fyri at gerast framúr ítróttafólk. Tit hava stuðul í baklandinum, frá bygdini og familjuni. Tit hava fíggjarligar stuðlar, sum gera tað gjørligt at hugsa longur enn bygdagarðarnar. Tit hava funnið venjarar, ið skilja tykkum og tykkara møguleikar. Men mest av øllum hava tit sjálvir innara viljan at velja lívið sum ítróttafólk og liva 100% sambært tí.
At vera yrkisítróttafólk er ein hugburður, eins nógv og tað er at hava ítróttin sum starv.
Tá tað er sagt, vóni eg, at føroyskar fyritøkur fara at vísa enn størri áhuga fyri at stuðla tykkum, ið veruliga eru yrkisítróttafólk í verki.
Eg vóni eisini, at lands- og kommunalir myndugleikar fara at finna saman um at gera ein 50 m svimjihyl, helst í samband við ein ítróttadepil, ið kann stuðla undir eitt veruligt yvirskipað elituarbeiði innan føroyskan ítrótt.
Enn einaferð hjartaliga tillukku til tykkum og til Svimjisambandið.
Ítróttasamband Føroya
(Røða á móttøku í Norðoyar Sparikassa í Miðlon 6. august 2008)


text:
- Tíðindi, mentan og ítróttur
Vera ella verða
Mong ivast í, nær orðið, vera, hevur ð.
Spurningur:
Eg ivist í vera og verða. Tá ein kann brúka bæði, hvat velur ein tá? Til dømis: Onki var sagt. Í hesum døminum kann ein brúka bleiv og er.
- Var hevur sum oftast onki ð, sigur Elin Henriksen, málkøn, og leggur afturat, at um tú ivast í, um vera skal hava ð, lat so vera.
Ein góður máti at vita, um orðið, var, skal hava ð ella ikki, er at seta tað í nútíð.
Sigur tú er í nútíð, fær var ikki ð, sigur tú verður í nútíð, fær orðið ð.
Dømi:
Óli var føddur í 2003.
Í nútíð sigur tú er, tí tú kanst ikki siga, at Óli verður føddur í 2003.
Avgerðin var tikin í gjár.
Tú kanst ikki siga: Avgerðin verður tikin í gjár, og tí fær var onki ð.
Tak niður
Sí eisini


text:
Samandráttur: Línuskip: Eitt línuskip landar fyrst í vikuni. Tað hevur verði við Ísland og er tað ein blandingur av toski, brosmu og kongafiski. Undir Føroyum eru fýra skip, sum fiska longu og brosmu og so er eitt á Íslandsrygginum, ið fiskar mest av toski og svartkalva. Øll eru nýliga byrjaði túr, so tað er ivasamt um nakað landar í vikuni. Av frystilínuskipunum er tað bara eitt sum er til fiskarí.
Útróður: Streymurin harðnar út á vikuna og veðri verður heldur ikki gott, tí vantað vit ikki nógvan útróður.
Djúpvatnstrolarar: Tveir fiska upsa og ein er á djúpum vatni og fiskar svartkalva og kongafisk. Tveir frystitrolarir fiska svartkalva.
Partrolarar: Tey flestu pørini eru úti og fiska upsa. Fiskiskapurin er brúkiligur. Møguliga landað tvey pør mánadagin og so nøkur seinni í vikuni. Tvey pør liggja við bryggju. Tað er lítið av hjáveiðu hjá partrolarunum.
Trolbátar: Allir liggja við bryggju. Ivasamt nær teir fara útaftur, tí veðri verður ikki gott teir næstu dagarnar.
Garnaskip: Tríggir fiska svartkalva. Allir landa síðst í vikuni. Smáligur fiskiskapur.
Heinta metingina Her


text:
Hóskvøldið 9. juni klokkan 20 verður forkunnug konsert við kenda danska tónleikaranum, sangskrivaranum og søgusigaranum, Arna Würgler. Arne, ið er giftur føroyskari kvinnu, hevur verið virkin á danska tónleikapallinum meginpartin av lívi sínum, og nú fáa vit høvið til at uppliva hann í Listastovuni í Miðvági, har hann fer at spæla og siga frá.
Fyrstu ferð Arne Würgler kom til Føroya, framførdi hann við sínum táverandi tónleikafelaga, Benny Holst á Ólavsøku í Sjónleikarhúsinum. Fyriskiparar vóru føroysk javnaðarfólk, ið mótmæltu, at Føroyar vóru partur av kalda krígnum orsaka av amerikansku radarstøðini, ið varð goymd á Sornfelli.
Henda ferðin til Havnar bleiv byrjanin til tøttu bondini, ið tá var knýtt til Føroyar, bæði privat og í tónleikinum. Ein av kendastu sangunum hjá Arna frá sjeytiárinum er sangurin um Lykkenborg. Hetta er søgan um mannin, sum brúkti fleiri ár upp á at byggja sítt fantastiska hús úr ymiskum endurnýtslu tilfari í Vágum. Lykken, sum maðurin varð kallaður bleiv tó ongantíð liðugur við at byggja húsið. Stutt eftir hann doyði, brendu spælandi børn hansara bygningsverk í grund.
Ein annar av kendu songum Arna er sangurin um Ova, sjóhetjuna, ið róði frá Føroyum til Danmarkar í 1986 fyri at mussa lítlu havfrúnna á Langelinie. Eisini hevur Arne umsett og innspælt vakra sangin, Lat meg goyma teg, eftir Martini Joensen.
Arne Würgler varð í sjeytiárunum ein av savnandi oddamonnunum í Danmark. Ikki minst í mun til sítt gullbrúdleypslanga samstarv við Benny Holst. Hann er kendur sum bassistur í Burnin’ Red Ivanhoe, Pan og Blast Furnace umframt at hann upp gjøgnum sjeytiárini var tónleikaliga drívmegin í einum stórum parti av teim stóru hendingum í tíðarskeiðnum.
Har finnist so at siga ikki ein tónleikagenra, Arne Würgler ikki hevur roynt seg í. Tónleikaferðin hjá tí nú 72 ára gamla Arna Würgler hevur fevnt um mótmælissangir til rokk, frá gerandisvísum til Nashville blues, frá folk til kabaret og film- og sjónleikartónleik, frá jassi til danskt melodi grand prix. Arne Würgler er ikke minst kendur fyri eyðkennislagið hjá danska vinstravonginum, “Røde Wilfred”.
Umframt sína tónleikaligu yrkisleið, hevur Arne Würgler verið formaður fyri danskar sangskrivarar í ein mansaldur. Konsertin hóskvøldið 9. juni byrjar kl. 20. Áðrenn konsertina hava listafólk í Vágum fernisering í Listastovuni.
Um tú veitst okkurt, sum VP ikki veit - skriva so til vp@vp.fo


text:
Ragnvaldur Jensen
Ragnvaldur Jensen (føddur 1989 á Sandi) er ein føroyskur svimjari, sum luttók fyri Føroyar á Paralympisku leikunum í september 2012. Venjari hansara er Rúni Gaardbo, sum eisini er høvuðsvenjari hjá Svimjifelagnum Flot.[1]
Lívsleið innan svimjing[rætta | rætta wikitekst]
Paralympisku Leikir 2012[rætta | rætta wikitekst]
Ragnvaldur var einasti føroyingur sum luttók á Paralympisku Leikunum 2012. Hann luttók í 100 metrar bringusvimjing í bólkinum fyri svimjarar við menningartarni (SB14).[2] Ragnvaldur er ættaður av Sandi.
German Open 2010[rætta | rætta wikitekst]
Ragnvaldur luttók saman við tveimum øðrum føroyingum á German Open 2010 svimjistevnuni. Ragnvaldur vann 5 heiðursmerki á stevnuni, trý gull og tvey silvur heiðursmerki.[3]
EM 2009 fyri fólk við breki[rætta | rætta wikitekst]
Ragnvaldur luttók á Evropameistastevnu í Íslandi í 2009. Hann vann bronsu í 100 metrar bringu á langgeil við tíðini 1:17.20.[4] Hann svam eisini 100 m rygg og gjørdist nummar fimm við tíðini 1:16.86.[5]
Keldur[rætta | rætta wikitekst]
- ↑ Svimjing.com, Ragnvaldur (og Rúni) á OL í London
- ↑ London2012.com
- ↑ [Sandportal.fo, Ragnvaldur vann 5 heiðursmerkir]
- ↑ Svimjing.com
- ↑ IFSport.is


text:
Flyting í kommununi.
Fólk, sum skifta bústað í Sumbiar Kommunu, skulu boða frá flytingini, á kommunuskrivstovuni hjá Sumbiar Kommunu.
Flyting úr norðurlondum til Sumbiar Kommunu.
Verður flutt úr onkrum av norðurlondunum til Sumbiar Kommunu, skal flytingar skal fyllast út á kommunuskrivstovuni hjá Sumbiar Kommunu.
Flyting úr Sumbiar Kommunu til norðurland.
Verður flutt úr Sumbiar Kommunu til eitt norðurland, skal boðast frá hesum í kommununi flutt verður til.
Flyting úr øðrum landi enn norðurlandi til Sumbiar Kommunu.
Verður flutt úr einum landi uttan fyri norðurlond til Sumbiar Kommunu, skal flytingar skjal fyllast út á kommunuskrivstovuni hjá Sumbiar Kommunu.
Flyting úr Sumbiar Kommunu til annað land enn norðurland.
Verður flutt úr Sumbiar Kommunu til eitt land uttan fyri norðurlond, skal boðast frá á kommunuskrivstovuni hjá Sumbiar Kommunu.
Her ber til at taka niður ella skriva út skjøl, sum hava við fólkayvirlitið hjá Sumbiar Kommunu at gera.
Oyðubløð
Frásøgn um búflyting í kommununi
Frásøgn um búflyting úr einari kommunu í aðra
Frásøgn um búflyting millum norðurlendska bústaðarflyting til Føroyar
Frásøgn um búflyting til Føroya fyri ikki norðurlendskar ríkisborgarar
Frásøgn um búflyting úr Føroyum til onnur lond enn norðurlond


text:
Fyri at fáa tríggjar flugur í einum høggi, høvdu vit fingið fryntliga høvuðsfyriskiparan av árliga norðurlendska ungdómsráðsfundinum at leggja fundin dagarnar eftir Pallas Spelen, har vit jú vóru til staðar. Ikki bara varð fundurin lagdur mána- og týsdagin eftir, men sanniliga um ikki Daniel Bergin fekk skipað soleiðis fyri, at fundurin eisini varð hildin á sama hotelli, har vit búðu.
Við á fundinum vóru umframt Guttorm Sørensen og undirritaða úr Føroyum, eisini 5 danir, 4 svenskarar og 2 normenn. Hesi vóru fyri tað mesta limir í barna- og ungdómsráðunum hjá sersambondunum. Onkur í føstum arbeiði, tey flestu tó sjálvboðin. Tað skiltist skjótt, at flestu av hesum vóru hugskotsrík, virkisfús, full av áræði við nógvum úrslitum at vísa á.
Her er tað Martin Lauesen úr Danmark í greiðir frá (Mynd: Daniel Bergin)
Tær ymisku tjóðirnar høvdu, sum vanligt er, framløgu av teimum tiltøkum tey hava sett í verk seinastu tíðina, umframt at tey greiða frá hvussu nøkur eitt sindur eldri tiltøk eydnast. Tað er sera spennandi at frætta um hesi tiltøk, og hvussu nógv tey leggja fyri. Felags fyri hini londini er, at tey øll hava tiltøk, har fólkaskúlin eisini er ein partur. Hetta verður tó gjørt uppá nógvar ymiskar mátar, men endamálið er í øllum førum at beina fleiri børn móti frælsa ítróttinum. Uppgávan hjá FÍF er í hesum sambandi at meta um, hvørjir møguleikar eru í Føroyum, og hvat hóskar til føroysk viðurskifti. Men nógv vóru hugskotini, og í FÍF hava vit veruligað nakað at hugsa um.
Á seinna degnum varð eisini tosað víðari um Scandi Camp. Ole Christian frá Norra og Ronja frá Danmark, sum vit kenna sum dugnaligar leiðarar frá seinasta Scandi Camp, skulu aftur standa sum høvuðsfyriskiparar av Scandi Camp 2011, sum verður í Hønefoss, ein tíma uttanfyri Oslo. Innbjóðing er løgd á facebook vangamyndina hjá Scandi Camp.
Tað hevur eisini verið arbeitt við einum felags norðurlendskum ítróttarmerki, ella dugnaskapsmerki. Meiningin er, at allir ungir íðkarar skulu hava møgleika at vinna sær eitt dugnaskapsmerki í teimum ymisku greinunum innan frælsan ítrótt, og Føroyar koma sjálvandi at vera partur av hesum. Royndin verður ikki bara baserað á úrslit, men heldur í serligan mun á tekniskar førleikar.
Hetta var 5. árið á rað, at hesin fundur varð fyriskipaður. Í januar 2010 vóru vit vertir, og næsta ár verða tað normenn, sum fara at varta. Hesir fundir eru sera gevandi og mín vón er, at hetta fer at síggjast aftur í dagliga arbeiðnum við frælsum ítrótti í Føroyum.
Eftir loknan fund leygardagin vóru allir luttakararnir bodnir til “Aktivitet”. Bert fyriskiparin, Daniel Bergin, visti frammanundan hvat hetta gekk út uppá. So tað var við stórum spenningi, at vit settu okkum í bussin á farstøðini í Malmø. Tað vísti seg at vit blivu koyrd til “Utmaningarnas Hus”, sum er eitt stað har toymisarbeiði skal roynast í ymiskum útfordringum. Har eru 40 ymisk rúm við 4 sløgum av uppgávum í kategoriunum: Klókskapur, presisión, fysikkur og lið móti liði. Vit blivu býtt í trý lið, og skuldu so royna at samla so nógv stig, sum møguligt í 2,5 tímar í teimum ymsu rúmunum. Hetta var sera áhugavert og stuttligt at royna.
Leiðarin í “Utmaningarnas Hus” greiðir frá hvussu farast skal fram. Hini eru f.v. Gutti, Ronja (D), Ole Christian (N), Lillemor (S) og Sofie (S). (Mynd: Daniel Bergin)
F.v. Martin (D), Sofie (S), Maria (D), Louise (D) og Hallur lurta væl eftir hvat væntar teimum í “Utmaningarnas Hus”. (Mynd: Daniel Bergin)


text:
Í góðveðrinum sunnumorgunin var talentbólkurin á Svangaskarði og vandi intervallir. Í fráveruni av Halluri Holm, ungdómssamskipara, sum er staddur uttanlanda, so vóru tað Guttorm Sørensen og Súni Jacobsen, sum stóðu fyri venjingini.
Luttakararnir møttu kl. 10.00, og tey sum luttóku hesaferð vóru Jóan Karl Joensen, Djóni Joensen, Jan Elmar Sørensen, Rúni Seloy, Regin Joensen, Johannes Kristensen, Rannvá Djurholm og Rebekka Fuglø. Bjørk H. Olsen luttók í Lyngby Games og fekk tí ikki verið við hesaferð.
Byrjað bleiv við upphiting á breytini. Síðani runnu tey 200m-300m-400m við 1 min. hvíld millum hvørt intervall og so eina pausu á 3 min. áðrenn tey runnu 400m-300m-200m við 1 min. hvíld. Síðani runnu tey fýra “kurvu”spurtir. Tvs. runnið verður heilt róligt á langsíðunum og so við fullari ferð í “kurvunum”. At enda blivu trý umfør runnin sum avjogg.
Veðrið var av tí allarfagrasta


text:
Republikanski Flokkurin
Republikanski Flokkurin (enskt: Republican Party, Grand Old Party ella GOP) er ein konservativur, liberalur og kapitalistiskur flokkur, annar av báðum størstu flokkunum í USA (hin eitur Demokratiski Flokkurin). Limirnir verða nevndir republikanarar. Hann roynir nú at linka vápnalógirnar, stuðla Irakskrígnum, tala fyri deyðarevsing, tálma almennari uppílegging, lágan skatt og at USA skal verða sterkt í heiminum. Republikanski Flokkurin er eisini fyri at skerja tær almennu útreiðslurnar. Flokkurin hevur í nógv ár havt sum sjónarmið at mannaættin ikki er orsøk til at heimurin gerst heitari. Flokkurin hevur millum annað mett at óneyðugt er at avmarka oljunýtsluna.
Summi vilja vera við, at flokkurin skal gerast meira konservativur, meðan onnur siga sum so, at fyri at fáa fleiri amerikanarar við, noyðist flokkurin at sleppa konservativu virðunum, og til dømis stuðla samkyndum. Ein av teimum, sum leingið hevur gjørt fólki greitt, at Republikanski Flokkurin skal finna nýggj nýmótans virði og taka ímóti ungóminum, er Cindy McCain. Hon hevur javnan skeldast við konservativa politikarar og fjølmiðlafólk, og er serstakliga væl dámd á Twitter. Summi vilja enntá vera við, at hon er ein av teimum komandi stórpolitikarunum í Republikanska Flokkinum.
Kend nøvn hava verið forsetarnir Abraham Lincoln, George W. Bush, Theodore Roosevelt, Dwight D. Eisenhower, Richard Nixon og Ronald Reagan. Reince Priebus er floksleiðari fyri GOP.
Úrslit av valumEdit
Úrslit av forsetavalumEdit
Henda talvan vísir úrslitið hjá Republikanska Flokkinum á forsetavalum síðan 1856.